12. Ekozinemaldia 2018: EKOZINEMALDIA 2011 - aurkezpena\nZalantzarik gabe Ekozinemaldi honen (ospatzen dugun 5.a) berritasun nagusiena da ospatzen den leku kopurua, Ekologistak Martxan-en beste erakundeekin daukan harremanaren emaitzaz. Emaitza hau ere Ekozienemaldiaren eskaintza eta interesaren emaitza da: kalitatea eta filma kopurua. Hau ez zen pozteko aitzikia, esan nahi baitu hondamenak eta zuzengabekeriak darraiela. Baina egia esanda, kamara eta filmak egitea egoerak eta gatazkak dokumentatzeko eta zabaltzeko bihurtu da era hobea. Bestela sekulako erasoko lekukoak gara, baliabideak murrizten eta bioaniztasun azken erreserbak mugarik gabe erasotuak direla.\nEkozinemaldi berri hau 13 herritan gertatuko da, eta horiek ez dira ere Ekologistak Martxan presente dagoen guztiak . Zinemaldiak material edukiz gero olako jarduerak simulteneoki antolatzea frogatzen du. Leku batzuetan (Muskiz, Tolosa) egun bakarra izango da, beste batzutan bi, hiru, lau eta beste batzutan bost eta gehiago (Bilbo, Leioa)! Bakoitzan egitura desberdina taldeen eta aukeren arabera. Zabalkuntza honetaz Ekozinemaldia leku berrietara iritsi da, Tolosa, Muskiz, Leioa edo Lizarra bezalakoak, eta iaz egondako bestetan egongo da ere bai: Usurbil, Irun, Lasarte, Orereta eta Basauri. Hauekin batera hasiera batetik gertatzen ari den Bilbo, Iruñea, Donostia eta Barakaldo hiri eta herrietan ospatuko da.\nBeti bezala kultur etxetan, auzo elkartetan, elkarte politiko eta gaztetxetan antolatu da 5. Ekozinemaldi hau eta baita euskaltegi eta helduentzako hezkuntza zentruetan, Basauriko kasua bezala, partehartzaile bakoitzaren ardura eta sormena frogatuz. Horrela, eta Basauriko zinean gertatuko den emanaldia ezik, zine aretoak deuseztatu dira Bilboko kasuan, Capitol zinearen itxiera delako eta erabat Ekotxean ospatuko da. Beraz, jaialdi guztia dohain izango da aurten ere.\nFilmen artean aurten “Awka Liwen” argentinarra da aipagarria Osvaldo Bayer gidoilari ospetsuarena. Filma hau Argentinako lapurketa eta hondamenetan datza, konkistan eta ondorengo independentzian gestatutako bere jatorrizko herrien genozidioz hasita eta egun harrobi eta nekazaritza erraldoien (soja) bidez jarraitua.\nLuzemetraien artean ere azpimarratu behar dugu “El final de la línea”, egungo arazo larria den gain-arratza aztertzen duena, elikaduraz gain ekosistemetan eragin nabarmena daukana, batez ere erraldoiak diren ekosistema horietan, ozeanotan.\nEdo Klima Aldaketan erreferentzia den filma “Age of Stupid” (Lelokeri garaia) oraindik alde honetan estrenatu gabe dagoena. Honek Klima Aldaketa osatzen duen osagai desberdin askoren arten loturak egiten ditu, gizarte eta ingurumen mailan. Bertan duela gutxi hildako Pete Postlethwaite aktore ospetsua (Aitaren izenean, Azken Mohikanoa, Usteko susmagarriak, Haizetara jotzen, etab) da protagonista.\nEdo hain trebea den “El poder de la comunidad- Cómo Cuba sobrevivió al pico del petróleo”, bere izenburuak dionez Kuban oinarritzen dela gure petrolioaren menpeko gizarte eta kulturan hau bukatzeak izango duen eragina azaltzeko. Kubak dagoeneko egoera hori jasan egin du 1990ean Sobietar Batasuna hondatu zenean erregairik gabe geratzen eta alternatiba ber-proposatu behar izanez.\nAurten ere EkoZinemaldian ahalegin bat egin dugu euskaraz materiala sartzeko. Hau ia ezinezkoa da hizkuntza honetan ez baita ekoizten. Baina gure harremank aprobetxatuz bahimena lortu dugu bi filmtxo euskaratzako (Ekologistak Martxan Ekoizpenak!). Horrela bere “Gauzen historia” horrenbeste arrakasta lortu duen Annie Leonard-en azken ekoizpena euskaratu dugu (eta gaztelaniara itzuli dugu ere bai). Hau da laugarren flima, ekoizle honek hondakinak eta kontsumo gizartea aztertzen hasi zenetik, aipatutakoa, ur botilak eta elektragailuak hausnartu ondoren. Oraingo honetan estatuan lehengo aldiz ikusteko aukera izango dugu, ”Muga eta Merkatuaren Historia” - karbono merkatuari buruz dagoen filma gutxienetariko bat.\nBaita ere beste laburmetrai biziduna, klima aldaketari buruzkoa, guk euskaratua “Adi eta mugi!” (Wake up, Freak out). Hauxe oso proposamen artistiko interesgarria larritasun gai baterako.\nBaita euskaraz OMAL'-en ekoizpena (Observatorio de Multinacionales en América Latina) izango dugu egitarauan, espainiar transnazionalek 90 hamarkadaren amaieratik hona Amerika Latinan bultzatutako bero-kolonizazioari buruz hain emaitza ikaragarriak suposatu dituena bai burujabetza aldetik eta bai ingurumen, giza eta lan eskubide mailan, etab.\nProzesu hau, nahiz eta kasuak banaka aztertuak izan, ez zen orokorki bilduta izan orain filma honetan izan den bezala. “Bigarren lehorreratzea. Espainiako multinazionalak Latinoamerikan” oso ahalegin aipagarria da bide horretan.\nBaita euskaraz gure filma izango dugu “ Gure Boliviarekiko zor ekologikoa”, aurreko urtean aurkeztu genuela baina orain arte leku askotan aurkeztu gabe zegoena eta izenak dionez olako zinemaldi batean ezinbestekoa dela. Bai hau bai aurrekoa bilbotar José Manzaneda zuzendariak ekoiztuak dira.\nBeste lan batzuk ekarriko dizkigute Amazonaseko (“Xingu – La sangre de nuestra supervivencia”) edo Txileko Andesetako urtegien arazoa (“RALCO. Un mal negocio”) edo Oaxakako haize errota mega-parkeena (“Vientos de resistencia”), guzti hauek espainiar konpainiek parte hartzen duten proiektuak direnak aurrean bero-kolonizazioarekin salatzen genituenak.\nAukeratutako bertako kasua “Alta tensión. Una brecha en el territorio” Lizarraldea eta Araba zeharkatzeko den goi tentsioko sarea eta honen aurkako oposaketari buruzko bideoa.\nNola ez, beti bezala frustrazioren bat izan dugu nahia genuen beste filmak lortzeko, baita ere beste batzuk deuseztatu egin behar genuen... leku batzuetan nahiz eta 5 eguneko egitaraua antolatu, oraindik ez da nahiko denak erakusteko . Ala ere aukeraketa ezin hobea da egungo egoera latsa erakusteko bai planetan bai leku askotan, eta hau aldatzeko ahaleginak.\nIKUSI ETA EKIN!\nPublicado por Zor Ekologikoa en 2:17


Itzulpen automatikoaren proiektuaren esleipena Sustatu.eus - Teknologia albisteak\nItzulpen automatikoaren proiektuaren esleipena\nPatxi Baztarrika - HPS\n2008-07-25 : 10:07\nGaztelania-euskara itzultzaile automatikoa egiteko lehiaketaren esleipena egin du Eusko Jaurlaritzak. Lucy Software enpresak irabazi du kontratua, hiru euskal enpresarekin batera (Emergiatech, UZEI, Gizarbitek) aurkeztutako proposamenarekin. Eusko Jaurlaritzak 395.000 euro inbertituko ditu egitasmoa hau gauzatzeko, Enpresa Digitala ekimenaren arabera. Atzo aurkeztu zuen ebazpena prentsaurrekoan Patxi Baztarrika HPSkoak eta aurkezpen horretan emandako testuaren parte bat dakarkigu hona.\nTESTU OROKOR EZ-ESPEZIALIZATUAK ITZULIKO DITUEN ESPAINIERA-EUSKARA ITZULPEN AUTOMATIKOKO TRESNA BATEN KONTRATAZIOAREN ESLEIPENA\nItzulpen automatikoa, esan bezala, euskarak behar duen garapen teknologiko garrantzitsua da eta, hori dela eta bai Euskara Biziberritzeko Plan Nagusian bai Euskadi Informazioaren Gizartean Planean jasotako arloa da.\nProzesu luzea izan da Eusko Jaurlaritzarentzat itzultzaile automatikoaren proiektua abian jarri arte. Izan ere, proiektua asko landu behar izan dugu, gure hizkuntzaren garapen-maila, hizkuntza handiekin konparatuz gero, askoz ere apalagoa delako.\nHortaz, euskararako itzultzaile automatikoa garatzeari begira, Hizkuntza Politikarako Sailburuordetzak metodologia bat jarraitu du. Lehenengo eta behin harremanetan jarri zen teknologia hori duten hainbat enpresarekin, hain zuzen ere euskara beren teknologian integratzeko interesa erakutsi zuten enpresekin, eta bakoitzak bere teknologiaren inguruko txosten teknikoa eta bertan euskara integratzeko bideragarritasuna lantzeko eskatu zien.\nHorretaz gain, demo praktikoa egiteko ere eskatu zien. Hori egiteagatik enpresa bakoitzak 10.000 euro gehi BEZa jaso zituen. Hauek dira itzulpen automatikoaren arte-egoera ezagutzeko landu zen fasean parte hartu zuten enpresak:\nEleka Ingeniaritza Linguistikoa (Euskadi)\nInterlan System (Euskadi)\nAipatutako enpresekin izandako saioetatik lortutako informazioa baloratzeko eta ebaluatzeko Kultura Saileko Hizkuntza Politikarako Sailburuordetzak batzorde bat antolatu zuen Administrazioko kideez eta kanpoko adituez osatua. Hauek izan ziren batzordea osatu zutenak:\nEusko Jaurlaritza, Kultura Saila: Patxi Baztarrika (Hizkuntza Politikarako sailburuordea), Lorea Bilbao Ibarra (Kultura Saileko aholkularia), Lore Bilbao Artetxe (Zerbitzu zuzendaria), Joseba Erkizia (HABEko zuzendari nagusia) eta Araceli Díaz de Lezana (Estandarizazio arduraduna)\nEusko Jaurlaritza, Administrazioa Eraberritzeko Bulegoko Iñaki Ortiz\nEJIE: Loiola Martínez\nEuskal Herriko Unibertsitatea: Iñaki Goirizelaia, Bizkaiko Canpuseko errektoreordea\nIbermática: Juan José Goñi, Bulego teknikoko arduraduna\nEIZIE, Euskal Itzultzaile, Interprete eta Zuzentzaileen Elkartea: Karlos del Olmo\nItzulpen automatikoko aditua: Kutz Arrieta\nBatzordekide guztiei eskerrak ematen dizkiegu, benetan euren lana oso garrantzitsua eta ezinbestekoa izan delako prozesu honetan zehar.\nSaio horietan ikusitakoa eta ikasitakoa, eta batzordeak osatutako txostena izan ziren, geroxeago, itzultzailea kontratatzeko HPSk prestatu zuen baldintza teknikoen pleguaren oinarri.\nHorrela, 2008ko urtarrilaren 4an, Euskal Herriko Agintaritzaren Aldizkarian argitaratu zen testu orokor ez-espezializatuak itzuliko zituen espainiera-euskara itzulpen automatikoko tresna bat kontratatzeko lehiaketa publikoa. Kontratuaren barruan erreminta hornitzea, ezartzea eta hasierako mantentzea sartzen ziren.\nKontratuko betekizunei erantzuteko lau eskaintza jaso ziren, honako enpresa hauenak:\nLucy Software (Alemania-Katalunia)\nSHS Polar (Madrid)\nUTE Zelai Haundi (Euskadi)\nEskaintzen balorazioa egin du Hizkuntza Politikarako Sailburuordetzak EJIEren laguntzaz, pleguak finkatutako irizpideei jarraituta:\nProposamen teknikoaren kalitatea: estrategia, metodologia, egitekoak, aurreikusitako ekintzak eta prestazioaren planteamendu orokorra.\nLan-programa eta jardute-egutegia.\nKontratua Lucy Software enpresari adjudikatu zaio. Kontratua burutzeko Lucy software enpresak Euskal Herriko hiru enpresarekin lan egingo du, hain zuzen ere Emergiatech, UZEI eta Gizerbitek enpresekin.\nLucy Software itzulpen automatikoa lantzen duen eta itzulpen automatikoaren zerbitzuak ematen dituen Alemaniako enpresa da. Bere filiala (%100ean) Bartzelonan dagoen Translendium S. L. enpresa da. Enpresa horren teknologiak urteak daramatza merkatuan oso emaitza onak ematen. Hainbat itzultzaile garatu dute:\nKatalana > ingelesa, espainiera, frantsesa\nIngelesa > alemana, katalana, espainiera, frantsesa, errusiera, italiera\nAlemana > ingelesa, espainiera, frantsesa, errusiera\nEspainiera > alemana, ingelesa, katalana, frantsesa\nFrantsesa > alemana, ingelesa, espainiera, katalana\nErrusiera > alemana, ingelesa\nKataluniako Generalitat eta Galiziako Xunta Translendium enpresaren bezeroak dira, hau da ezarrita dituzte bere itzultzaileak. Beste administrazio publiko askok ere erabiltzen dute Translendium. Teknologia horrekin ere itzultzen da El Segre Lleidako egunkaria, eta teknologia horren beste erabiltzaile garrantzitsu bat da Agencia Catalana de Noticias.\nEuskarazko itzultzailearen garapenean Euskal Herriko hiru enpresak ere parte hartuko dute:\nEmergiatech: Deustuko Unibertsitateko DELi Taldearen spin-offa da; ingeniaritza linguistikoan oinarritutako informazioaren prozesamendu adimentsua da bere lan-esparrua.\nUZEI: Terminologia eta Lexikografia Zentroa da. EUSKALTERM Terminologia Banku Publikoa eguneratzen du. Euskarazko corpusak eta hiztegi lexikografikoak egin ditu. Euskaraz dauden hiztegi terminologiko gehienak egin ditu.\nGizerbitek: enpresa teknologikoa; garapen informatikoak egiten ditu.\nAurkeztutako enpresen arteko aldeak ezartzeko honako arlo hauek hartu dira kontuan: proposatutako itzulpen-eredua; aurreikusten den itzulpenaren kalitatea; sistemaren arkitektura; proiektuan erabiliko diren hizkuntza-baliabideak; sistema kudeatzeko eta mantentzeko erabiliko diren erremintak; prestakuntza, ezagutzaren transferentzia eta aurkeztuko duten dokumentazio teknikoa; eta, lantaldearen antolaketa.\nAurkeztutako enpresen artean, hiruk (AutomaticTrans, Lucy Software eta UTE Zelai Handi) erantzun diote baldintza teknikoen pleguak eskatutakoari. SHS Polar, berriz, urruntzen da proposatutako eredutik. Aipatutako hiruen artean izan da lehia, beraz, eta nahiz eta hirurak gai izan itzultzailea garatzeko, gure ustez, une honetan egokiena denak irabazi du.\nKontuan izanda, Eusko Jaurlaritzak lortu nahi duen tresna testu orokor ez-espezializatuak itzultzeko dela, eta kontuan izanda, itzulpen-memorietan oinarritzeko sistema eraikitzeko nahiz eredu estatistikoak aplikatzeko, euskaraz corpus handia beharko litzatekeela eta, oraingoz, corpus hori mugatua eta murriztua dela, aukeratu den eredua da arauetan eta transferentzian oinarrituta emaitza hobeak emango dituena. Izan ere, asko baloratu da oinarrizko hizkuntzaren, hau da gaztelaniaren, analisi indartsua duen sistema izatea. Ezaugarri horiek ematen dituen teknologia Lucy Software enpresarena da. Gainera, sistemak itzulpen-memoriak kudeatzeko motorea ere badu integratuta, beraz corpusa handitzeaz eta hobetzeaz batera baliabide hori ere erabili ahal izango da.\nHizkuntza-baliabideak direla eta, Zelai Handi UTEak eta Lucy Software enpresek zehazten dituzte baliabideak, baliabide egokiak hain zuzen; ez dituzte zehazten Automatic Trans eta SHS Polar enpresek.\nLantaldeari dagokionez, oreka eta funtzioen banaketa baloratu da; horretaz gain, proiektuari ezagutza, esperientzia eta baliabideak ekartzea ere baloratu da, bai eta ezagutza transferitzea. Zentzu horretan, Lucy Software enpresaren eskaintza orekatua da, hizkuntza-garapenerako euskararen arloan lan egiten duten enpresekin kontatuko duelako eta, horrek ekarriko du enpresa horiek beste hizkuntzekin oso emaitza onak ematen dituen teknologia ezagutzea eta erabiltzea. Hizkuntzaren garapena oso garrantzitsua da proiektu honetan.\nItzultzailea hiru modutara erabiliko da: Interneten testu laburrak itzultzeko, webguneak itzultzeko, hau da web gune baten edukiak itzultzeko, eta Jaurlaritzako intranetaren bidez, testu luzeagoak itzultzeko; azken horiek giza zuzenketa izango dute eta, horrela, sistema elikatzeko erabiliko dira.\nBeraz, gaurtik aurrera 15 hilabeteko epea du Lucy Software enpresak gaztelaniatik euskarara itzultzeko erreminta egiteko. Horren ostean, izango da momentua bestelako garapenekin jarraitzeko: euskara-gaztelania, euskara-ingelesa etab. Proiektuaren kostua 395.000 eurokoa izango da.\nSistema bizia izango da, etengabe hobetzen joango dena. Kontziente izan behar dugu oso desberdinak diren hizkuntzen arteko itzulpenaren emaitza on samarra izateko sistema trebatu behar dela eta erabili behar dela, egokitzen joateko.\nBeraz, hamabost hilabete barru lehenengo itzultzaile automatiko izango dugu gaztelaniatik euskarara itzuliko duena.\nDonostia, 2008ko uztailaren 24a\nEusko Jaurlaritzako Hizkuntza Politikarako sailburuordea\n2008-07-28 : 19:21\nPatxi Baztarrikaren hitzetan "El primer traductor automático de euskera entrará en servicio en otoño del próximo año"\nBa, nik dakidala badago itzultzaile bat, Opentrad deitzen dena. Eta bidea irekita zegoen, eta euskal enpresa batek egina, eta unibertsitateko teknologia erabiliz, hemengo unibertsitatea....\nAlemaniako enpresa bati eman diote proiektua, primeran, gero +innova programa bultzatuko dute euskal enpresek berritu dezaten... "toma moreno"\nAurretik ere antzerakoak eginak daude Scansoft, etab. Non dago Aditu orain, esa didate gor geratu dela...\n2008-07-30 : 14:02\n> Patxi Baztarrikaren hitzetan "El primer traductor automático de euskera entrará en servicio en otoño del próximo año"\n> Ba, nik dakidala badago itzultzaile bat, Opentrad deitzen dena. Eta bidea irekita zegoen, eta euskal enpresa batek egina, eta unibertsitateko teknologia erabiliz, hemengo unibertsitatea....\nBai halaxe da, eta hori ere (unibertsitatea den aldetik) diru publikoarekin egin da; Aurreko lematizatzaile bat ere diru publikoarekin egin zela uste dut, unibertsitateak egin baitzuen, baina gero hori ez dugu zabalik eduki...\n> Alemaniako enpresa bati eman diote proiektua, primeran, gero +innova programa bultzatuko dute euskal enpresek berritu dezaten... "toma moreno"\nAlemaniakoa teknologia da, ez enpresa bera; espero dut UZEIri eta abarri ez ukatzea "euskal naturaleza karta"... ezta moreno?\nEz diote "eman", urte betetik gorako lehiaren ondorioz baino; jarrita daude adituen izen-abizenak eta aditu arloak zeintzuk ziren... lehian onenak irabaziko zutela esperokoa da. (honelakoak herri zintzoetan bakarrik esan daitezke auzitegietan)\nJoera daukagu herri honetan korporatibismo ofizialerako (nor duen sarrera zuzena euskal prentsan eta nork ez), and there are many fish in the ocean...\n> Aurretik ere antzerakoak eginak daude Scansoft, etab. Non dago Aditu orain, esa didate gor geratu dela...


Bosgarren `Kameratoia´ Bermeon izango da — Gaztezulo\nBosgarren `Kameratoia´ Bermeon izango da\nBosgarren `Kameratoia´ Bermeon izango da https://www.gaztezulo.eus/albisteak/bosgarren-kameratoia-bermeon-izango-da https://www.gaztezulo.eus/albisteak/bosgarren-kameratoia-bermeon-izango-da/@@download/image/200911107043koloretan_etzana.jpg\nEuskal Herriko V. Ikus-entzunezkoen Rallya, `Kameratoia´, abenduaren 12an izango da Bermeon. Azken urteotan bezalaxe, Topagunea Euskara Elkarteen Federazioak eta Bermeoko Udalak antolatu dute bosgarren edizio hau ere, eta azaroaren 30era arte zabalik dute izena emateko epea.\nLehiaketaren helburua gazte euskaldunen sormena bultzatzea da eta, horretarako, argazki-rallyen mekanika ikus-entzunezkoen mundura ekarri dute.\nPartehartzaileek egunean bertan ezagutuko dute landu beharreko gaia eta euren ekoizpenetan derrigorrez agertu behar duten Bermeoko zenbait ezaugarri, eta 10 orduko epea dute (9:00etatik 19:00ak arte) hiru minutuko bideo baten istorioa asmatu, irudiak grabatu, editatu eta jendaurrean aurkezteko.\nParte hartu ahal izateko baldintzak ez dira zorrotzegiak:\n- 18 eta 35 urte bitarteko Euskal Herriko gazte euskalduna izatea.\n- Hizkuntzak presentzia izan behar du halabeharrez; ahozkoa ala idatzizkoa, baina euskaraz.\n- Partehartzaileek eraman behar dituzte grabazio eta ediziorako beharrezko aparailu guztiak: ordenagailua, kamera, euskarri digitalak, kargadoreak, kableak\n- Ikus-entzunezko lanak AVI formatuan DV PALen entregatu beharko dira, DVD batean.\nHonezkero gogoz dabilenarentzat albiste ona izango da ordainsariak primerakoak direla jakitea: 1.500 euro onenarentzat, 1.200 euro bigarrenarentzat eta 900 euro hirugarrenarentzat. Gainera, sortutako pieza guztiak Creative Commons Aitortu  Partekatu lizentziapean zabalduko ditu antolakuntzak, edozeinek edukiok hedatu eta berrerabil ditzan, beti ere jatorrizko egileak aipatzeko eta eratorritako lanak baldintza berdinetan partekatzeko betebeharrarekin. Bestalde, Topaguneak Kameratoian sortutako hainbat bideo herriz herri doan Film Laburren Zirkuituan txertatu ohi ditu.\nAzken lau urteotan 478 lagunek hartu dute parte eta, guztira, euskarazko 73 ikus-entzunezko sortu dituzte. Zerrenda horri zure izen-abizenak eta ekoizpena gehitu nahi badizkiozu, garaiz zabiltza gazte! Azaroaren 30a izango baita izena emateko azken eguna.\nLehiaketaren oinarriak, aurreko edizioetako lanak eta izena emateko orria http://www.kameratoia.com web gunean dituzu ikusgai.


Hainbat ahultasun Opto 22ren SoftPAC Project-en | BCSC - Zibersegurtasun Euskal Zentroa\nHainbat ahultasun Opto 22ren SoftPAC Project-en\nOpto 22 SoftPAC Project, 9.6 eta lehenagoko bertsioak.\nClaroty-ko Mashav Sapir-ek 5 ahultasunen berri eman dio CISAri, 2 larritasun kritikokoak eta beste 3 ertainekoak. Honako era hauetakoak dira: fitxategi izenaren edo bidearen kanpo kontrola, sinadura kriptografikoaren egiaztapen okerra, sarbidearen kontrol okerra, kontrolatu gabeko bilaketa bidearen elementua, eta baimentze okerra.\nAhultasun horiek konpontzeko Opto 22-k PAC Project-en 10.3 bertsioa argitaratu du, PAC Project Professional eta PAC Project Basic-erako eskuragarri dagoena.\nSoftPAC-en firmware-a eguneratzeko erabiltzen diren zip fitxategien barnean zehazten diren bideak ez dira sanitizatzen. Ondorioz, erabiltzaile pribilegioak dituen erasotzaile batek sarbide arbitrarioa eskura lezake sistemarako sarbidea duten fitxategietan idazteko. Ahultasun horretarako CVE-2020-12042 identifikatzailea erabili da.\nSoftPAC-en firmware-aren fitxategietako sinadurak ez dira egiaztatzen firmware horren eguneraketarekin. Hori baliatuz erasotzaile batek firmware fitxategi zilegizkoak ordezka litzake asmo gaiztoko fitxategiekin. Ahultasun horretarako CVE-2020-12046 identifikatzailea erabili da.\n22000 ataka murrizpenik gabe dago irekita. Hori baliatuz sarera sarbidea lukeen erasotzaile batek SoftPACAgent zerbitzua kontrola lezake, SoftPACAgent-en firmware-aren eguneraketa barne, zerbitzua abiarazi edo gelditu lezake, edo erregistroko balio jakin batzuetan idatzi. Ahultasun horretarako CVE-2020-10612 identifikatzailea erabili da.\nErasotzaile batek DLL fitxategiak ordezka litzake eta kodea exekutatu SoftPAC zerbitzua abiatzen den bakoitzean, fitxategi horietako hainbatetan inportazio bidea ez baita zehazten. Ahultasun horretarako CVE-2020-10616 identifikatzailea erabili da.\nSarera sarbidea lukeen erasotzaile bat zuzenean komunikatu liteke SoftPAC-ekin, PLC honek ez baitu inolako kredentzial motarik bere komunikazioetan. Ahultasun horretarako CVE-2020-10620 identifikatzailea erabili da.


Mailari eutsi diote! - basqueteam\nBarbara Plaren, Amaia eta Lide Erbinaren eta Anne Fernandez de Corresen selekzioak Munduko Serieetan jarraituko du, azken txapelketan, Biarritzekoan, denboraldiko postu onena lortuta: laugarrena\nEmakumezkoen zazpiko errugbiko selekzioaren helburua mailari eta Langforden, Kanadan, erakutsitako jokoari eustea zen eta lortu egin dute.\nSalbazioa txapelketako multzoen fasean eskuratu zuten, baina horrekin ez dute nahikoa izan; partida onak egin nahi izan dituzte eta prestaketarekin jarraitu nahi izan dute uztailean Kazanen jokatuko duten Aurreolinpikoari begira.\nBiarritzeko txapelketako lehen neurketan, Kanadaren kontra, Pedro Matiasen jokalariek minutu on asko izan zituzten, baina amaieran aurkariek, merezita, erdietsi zuten garaipena: 22-19.\nGero, beste lehiakide indartsu baten aurka, Australiaren aurka, hasiera bikaina izan zuten eta erasoan joko mailari eutsi zioten, baina defentsako akats batzuengatik eta australiarrek egindako ihesaldi indartsuengatik ozeaniarrek garaipena lortu zuten: 31-14.\nAustraliaren kontrako porrotaren ondoren, 12-10 irabazi zioten Irlandari eta final laurdenetarako txartela eskuratu zuten horrela. Fase horretan, berriz ere Australiaren aurka, jokoa hobetu zuten elkarrekin sendo arituta, Munduko Serieetan laugarrena den potentziaren aurrean. 14-15eko markagailu estuak erakusten du norgehiagokaren berdintasuna.\nFinalerdietan, Estatu Batuen kontra intentsitatea mantendu dute baina aurkariek akats gutxiago egin dituzte eta 7-24 galdu dute. Ondoren, hirugarren eta laugarren postuen borrokan ezin izan dute Kanada azpiratu. Kanadarrek 14-19 irabazi dute.\nUrrezko domina eskuratu du Unai Elorriagak Caliko Munduko Kopako Puntuazioan\nCespa Euskadi taldeko txirrindulariak lidertza eskuratu du proba bikaina burutu ostean Bilbo, 2011ko abenduaren 2a. BAT Basque Team-ek babesten duen Cespa Euskadi taldeko Unai Elorriagak Caliko Munduko Kopako puntuazio proba irabazi du bart, era horretan urrezko domina eskuratuz. Lehiaketako bigarren saioa zen Kolonbiakoa eta bizkaitarrak erabateko nagusitasuna erakutsi du. Hasierako esprintetan erakutsitako trebezian oinarritu du […]


Irekia Eusko Jaurlaritza - Gobierno Vasco :: Herritarren partaidetza 2013-2016ko Etxebizitza Bideratzeko Plana prestatzeko prozesuaren balorazioa\nHerritarren partaidetza 2013-2016ko…\nHerritarren partaidetza 2013-2016ko Etxebizitza Bideratzeko Plana prestatzeko prozesuaren balorazioa\nEtxebizitza Bideratzeko Plana idatzi duen taldeak aurkeztu diren proposamenak baloratu ditu, eta 3 egoera bereizi ditu:\nParte hartzeko prozesua baino lehen zirriborroan sartuta ez zeuden baina planean sartu nahi diren proposamenak. Proposamen hauek parte hartzeko prozesuaren ondoriozko "integrazio garbiak" dira.\nZirriborroan jasotzen ziren proposamenak, zirriborroa bera indartzen dutenak.\nArrazoi ezberdinak direla medio onartu ez diren proposamenak:\n- Legegintzako eskumenik ez izatea (adibidez, alokairuaren arautzea).\n- Gutxiengo baten iritziak izatea.\n- Beste arrazoi batzuk (adibidez, aurrekontuak horretarako aukera ematea).\nAzterketa egin ostean ikusten da herritarren eta eragileen 357 proposamen planean jasoko direla; horietatik 132 parte hartzeko prozesuaren ondoriozko "integrazio garbiak" dira eta 225 proposamen bat datoz plana baino lehen idatzitako zirriborroan jasotakoekin. Beraz, herritarren 357 proposamen (%73) sartuko dira planean.\nAzkenik, 2013-2016ko Etxebizitza Bideratzeko Planean sartuko dira parte hartzeko prozesua baino lehen sartu behar ez ziren hurrengo 7 ekintzak:\n2013-2016 EBPean BPEtarako alderantzizko hipoteka ezartzeko aukerarik dagoen aztertzea. Alderantzizko hipoteka 65 urtetik gorako pertsonentzat eta menpeko pertsonentzat berariaz diseinatu den finantza-eragiketa bat da, eta horren bidez haien etxebizitzaren jabetza edukitzeak dakarren ondare-balioa diru bilaka daiteke titulartasuna galdu gabe. (3. ardatz estrategikoa, 3.2. jardun-ildoa, 4. jarduna.)\nHerritarrek parte hartzeko prozesuen bidez BPEak diseinatzeko aukera aztertzea. BOEak diseinatzeko ordenantzak aztertzea eta kanpoko eragileei horren gainean galdetzea ordenantzak alda daitezen. (3. ardatz estrategikoa, 3.1. jardun-ildoa, 4. jarduna.)\nEAEko BPEen parkean hiriko, merkataritzako eta enpresetako masoveriari buruzko jardun-ildo berria sartu daitekeen zehatz aztertzea. Pertsona jakin batzuei, berritu dituzten etxebizitzetan edo lokaletan denbora jakin batean zehar bizitzearen truke, hiriko nahiz merkataritzako eta enpresetako masoveria ezar dakiekeen aztertzea. (4. ardatz estrategikoa, 4.3. jardun-ildoa, 8. jarduna.)\nEtxebizitzak birgaitzeari lotuta dauden enplegua bultzatzeko bide berriak aztertzea eta garatzea: langabetuei birgaitzeari, bere kabuz eraikitzeari, irisgarritasunari eta menpekotasunari... buruzko prestakuntza eman dakiekeen aztertzea, enplegagarritasunerako metodologia moduan. Langabetuei birgaitzeari lotutako prestakuntza ematea jasotzen duen programa pilotu bat egiteko aukera aztertzea. (4. ardatz estrategikoa, 4.4. jardun-ildoa, 1. jarduna.)\nBPEk esleitzeko irizpideen gainean hausnarketa egitea eta irizpide horiek berrikustea. Alokatzeko baremazioan lehentasuna izan behar duten kolektibo berriak aztertzea, eta baremazioa salerosketan ere ezartzeko aukera aztertzea. (2. ardatz estrategikoa, 2.1. jardun-ildoa, 3. jarduna.)\nEtxebizitza Sailburuordetzak garatzen dituen zerbitzuen eta jardunen argitalpena eta hedapena garatzea eta ezartzea, komunikazio-kanpainen bidez edo Zerbitzu Gutunak eginez... (6. ardatz estrategikoa, 6.3. jardun-ildoa, 3. jarduna)\nEtxebide-Etxebizitzaren Euskal Zerbitzua hobeto kudeatzeari buruzko azterketa sakona egitea. Etxebideren kudeaketa aztertzea, Etxebizitzaren Euskal Zerbitzuan egindako izapideak arintzeko. Eta horretarako, lan azkarragoa eta gardenagoa egin beharra azpimarratzea. (2. ardatz estrategikoa, 2.1. jardun-ildoa, 5. jarduna.)\n- Herritarren partaidetza 2013-2016ko Etxebizitza Bideratzeko Plana prestatzeko prozesuan. Parte-hartzearen gaineko memoria. Ekintzen laburpena.\n- Laburpena: Plana idatzi duen taldeak baloratu dituen proposamenak\nparte_hartzearen_memoria_20... 900 KB (application/pdf)\nlaburpena_proposamen_balora... 80 KB (application/pdf)


Detaileen garrantziaz - Baga, biga, bloga!\nBaga, biga, bloga! | 2009-03-12 20:22\n1987 urrun hartan jatetxe garesti bateko mahai inguruan nengoen eta mahaikideetako batzuek autosufizientziaz egiten zuten barre Santi Potros atxilotu berriak nola demontre izan zitzakeen bere "paper" sonatuak hain agerian, poliziak aurkitzeko moduan. Bazkari hartan zeuden geroago Ahaldun Nagusia izango zen bat eta hilabete gutxi barru eratuko den PSEren gobernuan ikusiko dugun beste bat. Orduan ez zen sozialista baina hori beste istorio bat da. Jende gehiago ere bazegoen bazkari o(pi)paro hura dastatzen, tartean nire moduko "tostarteko" pare bat.\nNeure ardura zen irakasle batzuen kontratazioa eta ordainketa. Abendua izango zen eta neure ardurapekoak lanean zeramaten hilabetea baino gehiago kontratua oraindik sinatu gabe eta kobratu gabe. (sic)\nPostrea ia amaituta mahaikide batek komentatu zuen, inolako maleziarik gabe, ardoa -ardoetako bat- amaitu zela eta ezin izango zuela kafearen aurreko azken tragotxoa edan. Ahaldun Nagusi izatera helduko zenak -bertan geundenon jefea, bestalde- konpondu zuen arazoa: -Lasai, beste bat eskatuko dugu! Egarri zenak ezetz, moldatuko zela, ez zuela merezi beste botila bat eskatzea, garestia zela ardo hura... Asmatu duzue nola amaitu zen kontua: Eskatutako azken botila ia osorik geratu zen mahaian, ederto ordainduta, diru publikoaz. Geroago eskatu zituzten pattar garestiak bezala. Arranditsua irudi nezake hau esatean baina erabaki bat hartu nuen egun hartan: halakoengandik ahalik eta urrunen ibiliko nintzela aurrerantzean. Detaile hura ez baitzen izan ikusi nuen lehena.\nHandik hilabete batzuetara ez nuela jarraitu nahi esan nion neure nagusiari eta gure harremana -gehiago- ez garrazte aldera soldata eskasa jarri nuen aitzakiatzat. Esan zidan ea ez nuen ulertzen, gauza batzuk ez direla diruz soilik ordaintzen. Hitzez hitz. Hurrengo Gobernuan ikusiko duguna izan zen.\naitite_kipuletaren_batailak euskara politika\n2009-03-30 09:27 #1\nAurten bai, (iaz ez, noski) eta hurrengo urtean batek daki!

O tempora, o mores!!!


Gizarte-inklusiorako gorputz- eta kirol-jarduerak izeneko eskuliburu honetan garatutako edukiak bat datoz 653/2017 Errege Dekretuan, Gizarte eta Kirol Irakaskuntzako eta Animazioko goi-mailako teknikariaren titulua ezarri eta curriculumaren oinarrizko alderdiak finkatzekoan, erabakitakoekin.\nJakinbai Laneki — 2020/09/29\nMaramara* taldea itzulpen zerbitzuak — 2020/09/10\nLaguntza odontologiko-estomatologikoko teknikak Lanbide Heziketa\nAgerikoa da piezen azalerak beren portaera funtzionalean duen garrantzia, azaleren bidez ezartzen baita haien arteko kontaktua, eta hori baita funtzio mekaniko gehienen oinarri nagusia.\nJakinbai Laneki — 2020/09/09\nHozgarri natural berriak eta instalazioen egokitzea Europako 517/2014 F-GAS Erregelamenduan eta 115/2017 Errege Dekretuan\nZumba programari buruzko apunteak dira.\nIhes-gela hezigarria gida\nIhes-gela hezigarria gamifikazioaren bidez moduluen edukiak barneratzeko eta taldeen kohesioa lantzeko egokiak dira. Horretarako sortu da, Ihes-gela hezigarriaren gida hau (Eduscaperoom).\nKontabilitatearen dokumentazioaren tratamendua\nEnpresa baten jardueran sortzen diren dokumentuak eta beren idazpenak aldi berean ikusteko prestatu den testuliburua da.\nLaneki Jakinbai 2018 — 2020/06/09\nUPV/EHUko Ikerketa eta Irakaskuntzako Artxibo Digitala (ADDI)\nEHUko Argitalpen Zerbitzuko katalogoa\nEHUko Ikasmaterialen Sare Argitalpenen ataria


Sinesten dizut - - Tolosaldeko ataria\nOihana Iguaran 2021-05-01 07:58\n'Azken tangoa Parisen' pelikularen eszena biolentoa. ATARIA\nBadira bi aste eskualdean sexu-eraso bat salatu zela; ez da astebete, jakin nuela. Ez daukat gertakarien inguruko informazio argirik, beraz ez dut eraso zehatz honetaz hitz egiterik. Hain gertu gertatu izanak, ordea, zer pentsatua eman dit. Eta hausnarketa hori partekatu nahi nuke, gertakari zehatz honetatik harago ikasteko bidea ematen digun ustean (hain zuzen harago eta sakonago baitaude oinarriak eta arrazoiak).\nErasotzaileak munstro gisa irudikatzen ditugu, aldez aurreko asmoarekin, harrapakin bila irteten diren harrapari biolento gisa. Eta noski, gure inguruan eraso bat gertatzen denean kosta egiten zaigu indarkeriatzat identifikatzea, erasotzailea ez datorrelako bat irudi horrekin; are, erasotzailea maite dugun norbait delako; baita gure bikotea ere, batzuetan. Estatistiken arabera, emakumeen ehuneko handi batek izan ditu sexu harremanak bere bikotearekin gogorik ez zuela, bikotea behin eta berriz eskean zuelako edota xantaia emozionala baliatu duelako; eta duela gutxi Varelak Pikara aldizkarian argitaratu bezala, emakume ugarik jasan du uzkiko sarketa bere gogoaren aurka, gizon batekin izandako sexu harremanean (gogora dezagun Azken Tangoa Parisen film ezagunak eszena biolento hori erotikotzat saldu zigula). Ez da urte asko, sarketan zehar emakumeari jakinarazi gabe kondoia erretiratzea sexu erasotzat jaso zela, legez.\nHortaz, erasoak ez dira hain errazak identifikatzen. Aurrekoak hiru adibide baino ez dira. Esan nahi da, normalizatutako hainbat praktika sexu-erasoak direla. Mugimendu feministei esker azken urteotan kontsentimendua behar dela barneratu dugu, kontsentsua dela abiapuntua, alegia. Baina dagoeneko ari dira ohartarazten kontsentsua ez dela aski; desirak egon behar duela bi aldeetan (binakako harremanen kasuan). Eta desira ez da elkarrekin sexu-harremanak izateko gogoa, praktika bakoitzak behar du partaide guztiek desiratua. Azken batean, ez gara oinarrizko errespetuaz baino ari.\nMugimendu feministei esker azken urteotan kontsentimendua behar dela barneratu dugu, kontsentsua dela abiapuntua, alegia. Baina dagoeneko ari dira ohartarazten kontsentsua ez dela aski; desirak egon behar duela bi aldeetan (binakako harremanen kasuan). Eta desira ez da elkarrekin sexu-harremanak izateko gogoa, praktika bakoitzak behar du partaide guztiek desiratua. Azken batean, ez gara oinarrizko errespetuaz baino ari.\nGauza da, ez dugula gutxitan aditu «larrua jo dut» lorpen gisa, edo «larrua jo diot» ohikoa, edo «zulatu dut» esamoldea, ohe-kidea objektu pasiboa bailitzan. Gauza da, parrandatan ikusten ditugula gure lagunak astun jartzen, deseroso sentitu denak nola bidali ez dakien bitartean; eta askotan, ez diegula esan jarrera hori lekuz kanpo dagoela. Edo gure ohe-kideekin deseroso sentitu garenetan, askotan ez dugula ausardiarik bildu ahoz gora adierazteko (batzuetan identifikatzeko ezgai izan garelako, negarguratik eta biriketako korapilo horretatik kanpo).\nBeraz sinesten dizut, eraso egin zaituztela eta bazuetan ez duzula «EZ» ahoskatzeko indarrik bildu, blokeo baten preso (egitura oso bat daukazulako aurre eginez gero zer gerta litekeen gogoratzen, salatuz gero ze estigma ekarri ohi duen ohartarazten). Eta txalotzen zaitut, erasoa geratzeko edo ondoren salatzeko ausardia izan baduzu. Edozein kasutan babesten zaitut.\nSinetsiko dizut ez zarela egin duzun erasoaz jabetu, zuretzat normala den moduan jardun zarelako eta orain arte inguruak txalotu egin dizulako jarduteko modu hori (horrek ez zaitu eraso horren arduraz libratzen). Sinetsiko dizut harridura, larridura. Sinetsi nahi dut erasoaren kontzientzia izan bazenu ez zenukeela egingo, ez zela zure asmoa.\nSinesten dizut zure inguruan ere gertagarri ikusi zenuela, horrelako jarrerak hedatuta daudelako eta ez dakizula nola geratu gurpila. Sinesten dizut eraso baten berri jasotzean mintzen zarela, baina harritu… ez hainbeste. Sinesten dizut lotsatu egin zarela, gerta zitekeela jakin arren ez duzulako saihesteko ezer egin.\nEgin dezagun ariketa praktiko bat: erasoen berri jakitean zure inguruko jendearekin nor epaitzen duzu, salatu dutena ala salaketa egin duena? Noren bizitza aztertu dute zure azken elkarrizketek? Noren sare sozialak miatu dituzue eta noren argazkiak jaso dituzu Whatsapp taldean? Konponbidearen alde ari ez bazara, arazoa hauspotzen ari zara.


Mozorrik gabe lan egin, lana oztoporik gabe eman | zuIN\nMozorrik gabe lan egin, lana oztoporik gabe eman\nHau da aurtengo lema, herritarren bozketaren bidez hautatua: “MOZORRORIK GABE LAN EGIN. LANA OZTOPORIK GABE EMAN”. Identitate bisual horren bidez, aurrez aurre jarri nahi izan dira enplegagarritasunaren oztopoak hautsi behar dituen enpresaria eta, bere benetako izatea ezkutatzen duen maskararen lasta alde batera utzita, lan-mundura sartzen den buru-osasuneko arazoa duen pertsona. Idatzi honen bidez, ospakizun honetako ekintzetan esku hartzeko eta laguntzeko eskaera eta gonbita luzatzen dizkizuegu.\nURRIAREN 10a – ASTEARTEA\nURRIAREN 14a – LARUNBATA\nURRIAREN 20a – OSTIRALA\n-09:30ean: “Emakumea eta Buru Osasuna” hitzaldia, Alicia García Santosen eskutik (Genero Berdintasuneko aholkularia); eta Buru gaixotasuna duten emakumeen aurkako indarkeriari buruzko Fedeafesen azterlanaren aurkezpena, Mª Jose Canoren eskutik (FEDEAFESeko gerentea).\nURRIAREN 27a – OSTIRALA\n-18:00etan: Avifesen dokumentalaren emanaldia: “Y si te dijeran que puedes?”\nLekua: Amurrioko Antzokia.\n← Dena prest Parke Egun berezi baterako\nBerdintasunaren Eskualdeko Topaketa →


Urtemugak • ZUZEU\nOrain dela urtebete, Lisboako Sporting mendean hartu ostean, Europa Leagueko finala jokatzeko sailkatu zen Athletic. San Mamesetik mundura zabaldu zen poza, Europako titulu bat irabazteko aukera baitzeukan taldeak. Zoritxarrez, mendean hartu zuen Madrilgo Atlético-k eta hortik aurrera maldan behera ibili da. Bihar, lehen mailari eusteko urratsa eman dezake Barcelonaren kontra.\nOrain dela hirurogeita hamasei urte Gernika suntsitu zuten frankisteek sostengatzen zituzten naziek. Hortik aurrera, berrogei urteetako diktadura, ETAren terrorismoa eta hari erantzuteko Espainako estatuak jarritako neurriak pairatu ditugu euskaldunok. Eta hori gutxi balitz, ETAk jarduera armatua ixtea erabaki eta krisi ekonomiko eta politikoak harrapatu! Maiatzaren 30ak enegarren greba orokorra daukagu Hegoaldean.\nUrtemugak ez ditut oso gustuko. Atzera begira hasi bezain laister, malenkoniak jota ezinegonaren ondorioak pairatzen ditugu errainetan. Nahiz eta irudikeri hutsa izan, iragana perfektua bailitzan agertzen zaigu. Gernikako bonbardaketa egun berean gertatu zen arren, hurbilagoa egiten zaigu Athletic.\nAthletic, bonbardaketa, Gernika, iragana


Galloway poni - Wikipedia, entziklopedia askea.\nGalloway ponia, (eskozieraz: Gallowa pownie, ingelesez: Galloway pony), egun desagerturik dagoen bertako zaldi arraza bat izan zen. Arrazaren zabalpen eremua Eskozia zein Ingalaterrako iparraldea omen zen. Zaldi arraza hau bere tamaina zein ezaugarriengatik ponien sailkapen taldean sartzen zen.\nEsaten omen zuten arrazaren ezaugarriez: "Ederrak ziren, bular zabala, sakona eta trostan egiteko baino urratsez urrats ibiltzeko joera omen dute".\nArraza Britainiar uhartetako mendi eta eremuetako ponien arraza multzoan kokatzen zen.\n" XVIII.en mendean Galoway poniak erruz erabili zituzten Swaledale-en berun meategietan lana egiteko meategiko zaldiak bezala..\nHarri Piktoa. Bertan agertzen diren poniak Galloway ponien antzekoak lirateke.


Datorren urteari begira - Diario de Noticias de Alava\nArgantzon ikastolara pasatuko da lekukoa jarduera berriak prestatzen ari dira euskarari indarra emateko\ne. f. domínguez 19.06.2021 | 00:34\nLaudioko Araba Euskaraz ekimenaren aurkezpenaren irudia. Argazkia: Araceli Oiarzabal\nGASTEIZ – Ordu gutxiren buruan, Arabako ikastetxeek, euskarak eta herritarrek berriro ospatuko dute Araba Euskaraz. Izan ere, bihar Laudion ospatuko da jai honen 41. edizioa, eta hainbat helburu izango ditu, besteak beste, euskararen erabilera indartzea pandemiak bereziki zigortutako urte batean. Hala ere, jai hau oraindik egin ez den arren, Arabako ikastolek badute hurrengo ediziorako begirada, urtez urte hazten eta hobetzen jarraitzeko.\nEta zein ikastetxek izango du ardura? Hurrengo edizioari buruzko informazioa oraindik aurreratu ez den arren, biharko edizio honi protagonismoa ematen jarraitzeko, Arabako ikastolek datorren urteko ardura Argantzon ikastolara pasatzea erabaki dute, Jon Bengoetxea Laudio Ikastolako zuzendariak egunkari honetan aurreratu duen bezala. Erabaki horretaz gain, antolatzaileek egindako bileretan erabaki dute datorren urtean jarduera berriak egin eta gozatu ahal izango direla, koronabirusaren pandemiak horretarako aukera ematen badu. "Koronabirusaren pandemia oztopo handia izan da guretzat. Izan ere, oso zaila da pandemia bitartean jende askorekin jarduerak eta ekitaldiak programatzea", azaldu du zuzendariak. Eta honela dio: "Horregatik, aurten, arriskuak saihesteko interesgarriak iruditu zaizkigun zenbait jarduera programatzeari utzi behar izan diogu, baina datorren urtean aurrera eraman ahal izango dira", azaldu du. Hau da, aurten gauzatu ezin izan den programazio zati hori datorren urtean gozatu ahal izango da, zehaztu duenez. "Hurrengo edizioetan askatasun handiagoa egongo da erabakiak hartzeko, jarduerak prestatzeko eta koronabirusaren pandemia eragiten ari den beldurrik gabe gozatzeko", dio. Hala ere, onartzen du aurtengo programazioak nobedadez gainezka daudela, ahalik eta berrikuntza gehien sartu dutela, nahiz eta pandemiak muga egiten duen.\nHelburuak 1981.ean egin zen lehenengo Araba Euskaraz eta euskaltzale ugari batzen duen euskararen aldeko jaialdia urteroko hitzordua bihurtu da. Urteak joan eta urteak etorri Araba Euskarazek bere sortzeko arrazoiei eusten die: Arabako Ikastolen jaialdia izatea, Ikastolaren hezkuntza proiektua ezagutzera ematea eta erronka berriei aurre egiteko baliabideak eskuratzea. Araba Euskaraz izenaz gain, Ikastolen Jaia dela ere esaten zaio. Izan ere, Araba Euskaraz eta ikastolen beste jaiak, ikastola proiektua ezagutarazteko, garatzeko eta dituen premiei erantzuteko egiten dira. Gainera, Araba Euskaraz eta ikastolen beste jai guztiak euskaratik eta euskaraz sorturiko jaiak dira, eta euskara eta euskal kultura bultzatzen dituzte.\nAurten, lehen aldiz berrasmatu behar izan dute jaialdi hori. "Bizi dugun osasun egoeraren ondorioz etorkizunerako espektatibatan nagusitu den ezjakintasuna uxatu eta eraldatzera goaz orain arte jai egun erraldoi baten inguruan abiatzen genuen ekimena. Egoerara egokitutako eguna antolatu dugu, berrasmatu beharra nagusitu da antolakuntzan", adierazi zuen Aiara Murga Egiak, Laudio Ikastolako lehendakariak, jaiaren aurkezpenean. Edonola ere, "Araba Euskaraz ekimenak garrantzitsua izaten jarraitzen du Arabako ikastolen hezkuntza proiektuak garatu ahal izateko, eta are gehiago pandemiak horrenbeste kaltetu dituen euskara eta euskal kulturari bidea (ber)zabaltzeko", erantzun zuen Jon Bengoetxeak, Ikastolako zuzendariak. "Festa hau tradizioa da, Arabako festa pertsonal bat, eta Laudion edo edozein herritan dagoela ere, ahalegina egin behar dugu edizioak aurrera ateratzeko eta kulturari, hizkuntzari eta ikastetxeei laguntzeko".\nJarduera bereziak. Iaz ez zen ospatu Araba Euskaraz jaia, martxoan sortutako koronabirusaren pandemia zela eta. Horregatik, hasiera batean, jaia urtearen erdialderako edo amaierarako uztea erabaki zen. Azkenean, ordea, bertan behera utzi zuten. Aurten edizio berria Laudion egitea lortu da, baina segurtasun neurriak direla eta, zenbait jarduera ezin izan dira antolatu. Hori dela eta, Argantzon Ikastolan datorren urteko programaziorako jarduera bereziak eta desberdinak uzten dituzte, antolatzaileek egunkari honetan aurreratu duten bezala.


EUSKADI.-Elhuyarrek ekoizten duen Norteko Ferrokarrilla irratsaioa asteazkenetik aurrera entzungo da Euskadi Irratian\nElhuyar Fundazioak ekoizten duen Norteko Ferrokarrilla irratsaioa datorren asteazkenetik aurrera, irailak 13, entzun ahal izango da berriro Euskadi Irratian, Elhuyarretik prentsa-ohar batean adierazten denez.\nGuillermo Roak eta Nagore Rementeriak zientzia eta teknologiaren berriak ekarriko dituzte astero programara, ordubetez edo. Zientzia eta teknologiaren inguruko irratsaio hau asteazkenero emitituko da, gaueko 21,00etatik 22,00etara.\nElhuyar Fundazioak Euskadi Irratian egiten duen zientzia eta teknologia-dibulgazioko irratsaio hau hamaikagarren ediziora iritsi da. Gainera aurten, iaz bezala, irratsaioko elkarrizketa guztiak mp3 formatuan deskargatzeko aukera dago www.zientzia.net web gunean.\nIrratsaio hau ekoizteko, Gamesa enpresaren babesa jaso du Elhuyar Fundazioak. Informazio gehiago, Interneten www.elhuyar.org helbidean aurki dezake interesatu orok.


Gizakiaren tren barria erabiltzaileentzat\ncreated by Drogazaletasunen inguruko gizarte-osasun zentro barria |\n2015.01.15 | Komunikazinoa\nBilboko Eleizbarrutiak suspertzen dauan Gizakia erakundeak kudeatuko dauan Baileneko lehengo narkosala gaur hasiko da zerbitzua emoten. ‘Nasa 1’ izena jarri deutse egitasmo barriari eta gura dabenek “gizarteratzerako trena hartzea” ahalbideratu gura dabe.\nGizakia Fundazinoak erronka barria hartu dau bere gain. Orain dala hamar urte zabaldu zanetik ‘Munduko Medikuak’ erakundeak kudeatu izan dauan Bilboko Bailen kaleko narkosala beste proiektu bat izango da aurrerantzean.\nEgitasmo barriak, orain arte lez, kalteak murrizteko helburua izango dau baina, aldi berean, gizarteratzearen alde egingo dabe. Fundazinoak, aurton 30. urteurrena ospatzen dauan Gizakia Helburu lez eskaintzen dituan gainerako bitarteko guztiak jadesteko atea izan gura dau.\n“Kontsumitu behar badozu, zatoz gure nasara; zuretzako lekua dogu”, eskaintza egiten deutse erabiltzaileei drogazaletasunen inguruko gizarte-osasun zentro barritik. “Andén 1” astelehenetik domekara eta 11:00etatik 18:30etara egongo da zabalik.\nErabiltzaileak, trena hartu eta eurek aukeratzen daben geltokian geratu daitekez, drogak itzi eta gizarteratze prozesuei ekiteko helburuagaz.\nIrabazi asmo bako fundazinoa honek argitaratu dauan 2013ko oroitza-txostenean bere esku-hartzeari buruzko datu batzuk jasoten dira. Estibaliz Barron zuzendariak gogoratzen dauanez, “aurrekontuetan murrizketak izan badira be”, 4.097 laguni eskaini eutsien arretea.\nArtatutako drogazaleei jagokenez, gero eta gehiago izan dira hurreratu diranak, 42 urtetik gorakoen kopuruak nabarmen gora egin daualarik. Gehienek, substantzia bat baino gehiago kontsumitzen dabe. Tratamentua eskatzen dabenen artean, kokaina kontsumitzen dabenak dira gehiengoa (%35), gero alkohola kontsumitzen dabenak (%23) eta honeen atzetik heroina hartzen dabenak (%16).\nFundazinoak, gainera, beste esku-hartze batzuk be baditu, esate baterako: jarrera arriskutsuak dabezan gaztetxoen eta lan-merkatutik kanpo dagozan familia edo gizabanakoen artean. Beste alde batetik, erakundeak hainbat jardunbide garatzen dau gizarte drogazaletasunei lotutako arriskuen inguruan ohartarazoteko.\n2019.10.31 ‘Gizakia helburu’ bategitearen kulturaren alde


Bedoñara! – Sasoibide\nPosted on 2020-02-14 2020-09-11\nSan Josepeko harrobiaren parean, 2008an espazio horren berreskurapenerako ideien lehiaketarako deialdia egin zela gogoratu dugu. Maila internazionaleko arkitekto zein ingeniariek 26 proiektu aurkeztu zituzten, eta, KulturAten ikusgai.\nSanta Eulalia elizan, Joxemari Unzueta eraikina eta haren historia azaltzeko prest. 1500ean eraikitako gotorlekuan gaude, gerora eliza bihurtu zutena. Sarreran, argazkiak (bertako elementu erromanikoak), harri landuak, dorreko erlojuaren makinaria (1814an Sugastik Arrasaten egina) eta auzokideek emandako hamarrenak gordetzeko armairu galanta, trojia; guztiak interesgarriak.\nSartu eta ponte (bataiarri) ederra, erromaniko estilokoa. Erretaula, barrokoa, 1755ekoa eta bertan falta den sagrarioa, hiru piezatakoa, Aretxabaletako parrokian omen dago. Ezkerreko horman bi itsu-leiho, gotorlekuaren babeserako; egun eliza honetako elementu bereziak. Aipagarria auzoko kanposantua, 1973an berriztua: gurutzea, S.Josepeko gurutze-bidekoa, hamabigarrena zena; hilarriak, aldiz, Oteiza eskulturgilearen laguntzaileak eginak .\nOrain, Bedoña eta bere historiaren ezezagunak genituen zenbait aspektuen berri izan dugu. Horiez gain, auzokideen elkartasuna eta kemenari esker lortutakoak ere, zer pentsa eman digu. Elkartasunak, eskuzabaltasunak eta kudeaketa zintzoak, komunitatearen onura dakartela agerian gelditu da. Nortasun sendoko nekazal auzoa. Eskerrik asko, Joxemari, zure azalpen guztiengatik.\nJarraian, Joxemari Unzuetak sortutako liburuxkaren zenbait atal. Zure lan dotorea konpartitzeagatik, esker mila.\nJ. UnzuetaJ. UnzuetaJ. Unzueta\nPosted in 2019 / 2020, Egindako irteerakTagged Auzoa\nPrev sasoibide +: Bedoñara!\nNext sasoibide +: San Josepe bira\n2. erronka: sanprubusera!\nEkaineko 1. erronka!


Ekainberrin 2020-2021 ikasturterako ikastetxeen erreserbak hartzen ari gara | Ekainberri\n16 October, 2020\tby Ekainberri\tin Ekainberri museoa\nEkainberrin 2020-2021 ikasturterako eskaintza didaktikoa prest dago eta dena gertu dugu hemendik ekainera bitartean gure produktua ezagutu nahi duten ikastetxeen erreserbak jasotzeko.\nIkasleak ikasgletara itzuli zirela hilabete eta erdi inguru igaro da, ez da itzulera erraza izaten ari, egokitzapenak, COVID protokoloa, tenperatura hartzea, desinfekzioa, gela itxiak… Horregatik, irteera didaktikoen egutegia ere aurten desberdina izango da.\nEkainberriren martxan ikastetxeak oinarrizko bezeroak dira, ez dugu gure jarduera ikasleen presentziarik gabe ulertzen. Horregatik, Ekainberrin irteerak aukeratu eta erreserbatzeko prozesua erraztu nahi diegu gure erabiltzaileei, garbiketa zerbitzua indartu dugu eta COVID 19 protokolo propio bat sortu:\nEkainberrin hezkuntza ziklo desberdinetara egokituriko eskaintza didaktiko bat dugu, ikasleen eta ikastetxeen behar zehatzetara egokitzeko malgutasun osoarekin. Kontsultatu hemen gure eskaintza didaktikoa:\nEskaintza didaktikoa 2020-2021 EUSK\nGure zerbitzua erreserbatzeko bide desberdinak daude, 943 868811 telefono zenbakian asteartetik igandera, info@ekainberri.com e-posta helbidean edo www.ekainberri.eus web orriaren bidez.\nEzagutu Historiaurrea Ekainberrin!


Jasangarritasuna Tokiko Garapena 2018-03-09\nFormakuntza programa ekoizle, saltzaile eta ostalarientzat.\nElikadura katean parte hartzen duten eragileei (ekoizle, sailtzaile eta ostalariak) zuzendutako formakuntza programa jarri du martxan BERTATIK BERTARA DINAMIKAk. Elikagaien inguruko legedi higieniko sanitarioa eta salmenta bide zuzenei buruzko hiru saio antolatu dira. Aldez aurretik izena ematea komeni da saioak ongi antolatzeko. Horretarako bertakoproduktuakleitza@gmail.com helbidera idatzi behar da.\nJasangarritasuna Tokiko Garapena 2017-12-15\nLEITZA KONTSUMITUZ, Bertako produktuen ekoizpen, salmenta eta kontsumoa bultzatzeko plana urtarrilean aurkeztuko da.\n2017ko azaroan burututako bileren emaitzak ekintza plan batean jaso dira. Izugarrizko sentsibilizazio kanpaina izan da Leitza Kontsumituz prozesua bera. Balorazioa oso positiboa da. Parte hartzea oso anitza izan da eta kopuru aldetik bataz beste 50 pertsona inguruk hartu dute bileretan. Hurrengo erronka ekintza plana aurrera eramateko lan taldeak osatzea izanen da. Urtarrilean planaren aurkezpen irekia eginen da.\nJasangarritasuna Tokiko Garapena 2017-11-23


Irudi edo irudi anitzetako irudi eta irudi handiak behin eta berriro tamainaz aldatu\nErabiltzaileek tamaina eta irudia eskuz alda ditzakete Word dokumentuan, banan-banan, baina benetan lapurtera. Kutools-en Word-en Resize Images-en erabilgarritasunek irudi anitz tamaina aldatzeko modu errazagoa eskaintzen dute aldi berean.\nIrudi / irudi guztien tamaina aldatu irudiaren tamaina 50% -ra\nAldatu irudia / irudiak tamaina bera izateko\nKlikatu Kutools gehiago > Resize. Ikusi pantaila-argazkia:\nAgiri bat irudiarekin bat datorren irudian agertzen den bezala, irudi hau 50% jatorrizko tamainan tamaina aldatzeko. Honako hau lor dezakezu:\n1. Azkar aplikatu erabilgarritasuna klik eginez Kutools gehiago > Resize > 50%.\n2. Ondoren, irudiak edo irudiak dokumentu osoan tamainako tamaina 50% tamainakoan ikusiko dituzu. Ikusi pantaila-irudiak:\nDokumentu baten beste irudi guztiei irudiaren tamaina azkar aplikatu nahi baduzu, honela egin dezakezu:\n1. Hautatu irudiaren tamaina dokumentuaren gainerako irudi guztiei aplikatu nahi diozun irudia. Ikusi pantaila-argazkia:\n2. Ondoren, aplikatu erabilgarritasuna klik eginez Kutools gehiago > Resize > Irudien tamaina aldatu aukerarekin. Emaitzak ikusiko dituzu beheko pantailetan.


Eskalatzaileen paradisua | Kirola | Berria\nMunduko Txapelketa jokatuko dute Innsbrucken gaurtik datorren igandera. Aspaldiko ibilbiderik gogorrena izango dute errepideko probek. 11 euskal txirrindulari ariko dira\nTxirrindulari bat, Hoettinger Hoell gaineko zatirik gogorrena hastear, eta deabru ezaguna hura animatzen. Ia %20ko pendizeko aldapak daude bertan. BERRIA\nKlasikozale azkarren ehiza eremua izan ohi da Munduko Txapelketa. Ibilbide gorabeheratsu baina ez oso gogorrak izan dira nagusi azken urteetan, eta horrek mesede egin die errematatzaileei; eta kalte, berriz, igotzaile petoei. Alabaina, aurten urrezko aukera dute eskalatzaileek. Alpeen bihotzean dago Innsbruck (Austria), eta ibilbideak derrigorrean behar du maldatsua izan. Azken garaietako gogorrena da: 4.670 metroko desnibel metatua izango du elite mailako gizonezkoen errepideko probak, eta 2.413 metrokoa elite mailako emakumezkoenak. Alegia, infernua izango da txirrindulari astunentzat, eta paradisua, aldiz, igotzaile arinentzat.\nGuztira, 11 euskal txirrindularik hartuko dute parte gaur hasi eta datorren igandera arte jokatuko den txapelketan, denek ere Espainiako selekzioarekin: junior mailan lehiatuko dira Jon Barrenetxea, Josu Etxeberria eta Amaia Lartitegi; 23 urtez azpikoetan Ibai Azurmendi; eta elite mailan Jonathan Castroviejo, Ion Izagirre, Mikel Nieve, Omar Fraile, Imanol Erbiti, Ane Santesteban eta Eider Merino. Mikel Landak abagune ederra zuen ortzadar maillotarekin amets egiteko, baina itxaropen oro zapuztu dio Donostiako Klasikoan izaniko erorikoak. Hilabete eta erdi pasatu du lehiatu gabe, eta, lehen zerrendan tokia egin arren, azkenean uko egin dio txapelketari.\nErrepideko probaren ibilbidea oso egokia zen arabarrarentzat, 259 kilometroan bederatzi igoera gainditu beharko baitituzte. Lehen 85 kilometroek ibilbide gorabeheratsua dute, eta ziklistek bertan aurkituko dute lehen zailtasuna: 2,6 kilometro eta %10,5eko pendiza dituen Gnadenwaldeko igoera. Horren ostean, sei bira emango dizkiote 24 kilometroko zirkuituari. Bira bakoitzean Igls igo beharko dute, zortzi kilometro eta batez beste %5,7ko pendiza dituen aldapa. Eta, bukatzeko, 31 kilometroko zirkuitu luzea izango dute. Iglsera igoko dira lehenik, eta lasterketa Gramarten erabakiko da: 2,8 kilometro eta %11ko batez besteko pendiza ditu, eta, tartean, ia %20ko aldapekin, 400 metroko zati gogorra dauka: Hoelle izenekoa (infernua). Zortzi kilometro eskas geldituko dira Gramarteko gainetik helmugara.\nHautagai asko daude, baina bada gainontzekoak baino koska bat gorago dagoenik, hala nola Julian Alaphilippe, Primoz Roglic, Alejandro Valverde eta Vincenzo Nibali. Peter Sagan ere nahitaez aipatu behar da. Ustez, ibilbidea gogorregia da harentzat, baina eslovakiarra edozertarako gai da. Iaz, jarraian hiru Munduko Txapelketa irabazi dituen lehen ziklista bilakatu zen, eta aurten laugarrena lortuz gero, beste inork baino urrezko domina gehiago lituzke. Simon Yatesek ere zeresana eman dezake; Espainiako Vuelta irabazi berri du, eta ibilbidea oso ondo egokitzen da haren ezaugarrietara. Daniel Martin, Romain Bardet, Thibaut Pinot eta Michal Kwiatkowski ere gertutik zaindu beharrekoak izango dira.\nElite mailako emakumezkoen errepideko proban, berriz, bi dira faboritoak, biak ere herbeheretarrak: Annemiek van Vleuten eta Anna van der Breggen. Ortzadar maillota irabazi gabeak dira, eta Innsbrucken abagune paregabea dute beren palmares aparta borobiltzeko. Horretarako, Elisa Longo Borghini, Megan Guarnier, Amanda Spratt, Ashleigh Moolman, Katarzyna Niewiadoma eta haien antzeko beste aurkari ahaltsu batzuk gainditu beharko dituzte. Ibilbideak 156 kilometro izango ditu: lehen 85ak gizonezkoen probako berberak izango dira, eta, bukatzeko, Iglseko 24 kilometroko zirkuituari hiru itzuli emango dizkiote.\nErlojupekoei dagokienez, gizonezkoena 52 kilometrokoa izango da, eta taldekakoa, 63koa. Bi kasuetan, bost bat kilometroko aldapa igoko dute bigarren zatian. Tom Dumoulin da bakarkakoa irabazteko faboritoa, eta Jonathan Castroviejo dominen lehian arituko da. Emakumezkoetan, berriz, 28 kilometrokoa izango da banakakoa eta 54koa taldekakoa.


Elikadura segurtasunerako laguntza\nEl Rama. Hego Atlantikoko Eskualde Autonomoa. R.A.A.S. 2014\nAmurrioko Udala (10.000,00 €)\nDonostiako Udala (47.230,62 €)\nDurangoko Udala (12.853,97 €)\nBurgeluko Udala (1.000,00 €)\nAPPDR Ramako Bakearen eta Garapenaren aldeko Elkartea-(a)k burutua\nLanda eremutako onuradunen txirotasun maila murriztea, mailegu txikien bidez.\nAPPDR Ramako Bakearen eta Garapenaren Aldeko Elkartearen eta Mailegu Bulegoaren hazkundea eta auto-sostenigarritasuna finkatzea.\nOnuradunak ingurugiroaren zaintza lanetan trebatzea.\nEmakumeen parte hartzea eta erantzukizun arloetan bere tartekatzea areagotzea trebakuntza eta finantziazio bidez, egitasmoan aurreikusitako laguntzaren %50a edo gehiago beraiei eskainitako mailegutara helduko dela bermatuz.\nFamilien eta komunitateen elikadura-soberania lortzen laguntzea.\nEl Rama-ko elikadura-segurtasunerako laguntza: 44 abere buru erosteko 22 familiarentzako kreditua; 200 etxadi frijol edo babarruna landatzeko 150 familiarentzako kreditua; 67 etxadi arto landatzeko 50 familiarentzako kreditua; 12 azpiegitura produktibo hobetzeko 12 familiarentzako azpiegitura kreditua; artisau-industria txikirako kreditua, okinentzat eta beste elikagai ekoizleentzat 30 kreditua, hau da, beste hainbat familiarentzat kreditua; baliabideen eta ingurumenaren babeserako praktika onak gauza ditzaten 264 familiarentzako asistentzia teknikoko prestazioa. Emandako kredituen % 50en titularitatea emakumeek esku izando da.\nKreditu zuzenak: 1.080 pertsona (%50 emakumeak).


Klima aldaketari aurre hartzeko "politika eraginkorrak" garatzeko konpromisoa hartu du Azkoitiko Udalak - Urola Kostako Hitza : Urola Kostako Hitza\nAzkoitiko Udalbatzak iraileko osoko bilkura egin zuen atzo, asteazkena, eta hainbat gairen artean, klima aldaketari aurre hartzeko “konpromiso zehatzak” hartzeko mozioa onartu zuen. EH Bildu koalizioak aurkeztu zuen adierazpena udalbatzarrean, baina EAJk eta PSE-EEk bi emendakin txertatu zituen, eta horrenbestez, azken bi talde horiek proposatutako mozioa onartu zuten, EH Bilduren abstentzioarekin eta Azkoitia Bairen kontrako botoarekin.\nMozioarekin bidez, udalak larrialdi klimatiko egoera deklaratu du, eta premiazkotzat jo du Udalak zein Eusko Jaurlaritzak neurriak hartzea klima aldaketaren eraginez gizarteak jasango dituen ondorioetara egokitu dadin. Era berean, “politika eraginkorrak” garatzeko konpromisoa hartu du.\nBesteak beste, hiru neurri horiek jasotzen zituen EH Bilduk aurkeztutako testuak, eta horiekin ados zeudela azaldu zuten EAJk eta PSE-EEk; ordea, udala klima aldaketaren harira biharko deituta dagoen grebarekin bat egitearekin ez ziren ados agertu bi alderdiak. Honako hau zen EH Bilduk proposatutako puntua: “Azkoitiko Udalak bat egiten du, larrialdi klimatiko egoera dela medio, irailaren 27an deituta dagoen nazioarteko grebarekin, eta herritar guztiak parte hartzera animatu ditu”. Horren ordez, honako emendakin hau aurkeztu zuten bi alderdiek: “Azkoitiko Udalak herritar guztiak animatu nahi ditu, larrialdi klimatikoaren aurrean antolatzen diren ekimen eta jardueretan parte hartzera, gizartea hausnarketara eta bere esku dauden neurriak hartzera bultzatuz eta klima aldaketaren inguruan kontzientziazioa indartuz”.\nAzkoitia Baik, bere aldetik, mozioaren aurka bozkatu zuen, besteak beste, halako adierazpenek ez dutelako “aurrerapausorik” ematen eta “hitz antzuetara” bideratzen dutelako: “Ondo dakizue guk horrelako mozioetan ez dugula sinesten eta beti bezala, udal batzordeetan lantzera gonbidatzen zaituztegula. Gaurko udal bilkura honetan ere, gure taldeak, aurretik batzordeetara eraman dugun gai bat ekarri du, asko kontsumitu eta kutsatzen duten kotxe zaharren hobariak kentzearena alegia. Tabernetan plastikozko basoekin sortzen den arazoa ekiditeko ere proposamena aurkeztu genuen Andramaxen aurretik eginiko bileran. Herriko barandila azpietan sareta gehiago jartzeko ere aurrekontuetan diru partida bat bideratzeko ahalegina egin genuen”, gaineratu zuen.


Gizartegune berri batek emakume feministen begiradaz hausnartu du gizonek berdintasunaren alde duten zereginari buruz - Área de prensa - Bizkaia.eus\nGizartegune berri batek emakume feministen begiradaz hausnartu du gizonek berdintasunaren alde duten zereginari buruz\n2019(e)ko azaroaren 28(a) 08:27\nXIV. Gizarteguneak berritasun bat izan du eta esku hartze guztietan emakume feministak izan dira protagonista. Maskulinitate berriak gai estrategikoa dira berdintasunerako foru politiketan.\nNardini, López, Riba, Laespada, Tomé eta Campelo.\nTeresa Laespada: "Feminismoa gizonei ere badagokie"\nEnplegua, Gizarte Inklusioa eta Berdintasuna Sustatzeko Sailak Gizartegune topaketaren edizio berria bultzatu du gaur, eztabaidarako eta hausnarketarako esparrua izan dena. Topaketa hau hamalaugarrena izan da eta, oraingoan, emakume feministek berdintasunaren alde eta indarkeria matxistaren aurka gizonek duten zereginari buruz duten ikuspegia izan du ardatz.\nTopaketa berritzailea izan da programa osoaren protagonistak emakume feministak izan direlako, eta maskulinotasun berri baten aldeko lanaren barruan kokatzen da, gai hau estrategikoa delako berdintasunerako foru politiketan.\nGizonen zereginari buruzko planteamenduan honako hauekin bat egin behar dutela azaldu da: berdintasuna babestu; indarkeria matxistaren aurka egon, maila guztietan; heroi erromantikoak edo sexu-harrapariak izateari uko egin; berdintasunezko afektibitatea eta sexualitatea garatu; etxeko eta familiako eremuan parte hartuz inguruko pertsonak zaindu; zaintzea ere behar eta merezi dutela onartu; ahulak direla onartu; samurtasuna emateko eta jasotzeko gai direla onartu; euren pribilegio matxistei uko egin; eta berdintasun-baldintzetan prestigio eta botere espazioak partekatu.\nTeresa Laespada Enplegua, Gizarte Inklusioa eta Berdintasuna Sustatzeko foru diputatuak eman dio hasiera jardunaldiari, eta baieztatu du mundua aldatzen ari dela, eta maskulinitatea ere bai , izan ere, feminismoa gizonentzako emantzipazioa ere bada, eurei ere badagokien proposamena da .\nDiputatuaren ostean Amparo Tomé soziologoak eta hezkuntza, genero eta hezkidetzaren arloko soziologiako aditua den ikerlariak hitzaldia aurkeztu du, 'XXI. mendeko hezkidetzaren erronkak: nola inkorporatu haurrak, gazteak eta gizonak berdintasunezko gizartea lortzeko' izenburuarekin.\nOndoren, atsedenaldia egin ostean, mahai-inguru bat egin da, 'Gizonak eta feminismoa' ardatz hartuta; solasaldia Patricia Campelo, Berdintasuneko foru zuzendariak, gidatu du eta honako parte-hartzaile hauek izan ditu:\nRaquel Riba Rossy. Diziplina anitzeko artista, ilustratzailea, abeslaria eta umorista. " Lola Vendetta eta gizonak : zergatik Lolak lurperatu zuen bere katana"\nKrizia Nardini. Genero eta antropologia ikasketetan ikertzaile eta doktorea. MenEngage Europe Member. 'Maskulinitateak birkonfiguratzea sexismoaren aurkako gizon-taldeen bidez: esperientziak, erronkak eta aukerak'\nÁngela López Ramos. Cepaim Fundazioko Berdintasun Arloko erreferentea. 'Berdintasuna lortzeko estrategia gisa gizonekin eta maskulinitateekin lan egiteko gakoak'\nJardunaldiari amaiera emateko eztabaidarako tartea egon da eta Miryam Artolak ondorio bisual batzuk eman ditu.


Hurrengo asteotan galdu behar ez zenituzkeen 3 ospakizun handi\nUdazkena dator bai, baina ez ditu gure lurraldean burutu behar diren ospakizunak geldiaraziko. Gaurkoan ezinbesteko hiru hitzordu proposatuko dizkizugu. Itxura ona ezta? Prestatu zaitez kostalderantz baikoaz.\nDonostiako Zinemaldia (irailaren 20tik 28ra)\nAurten berriz ere, eta dagoeneko 67 doaz, Donostia zenbait egunez munduko zinemaren hiriburu bilakatuko da. Zinemaldia zinemagintzaren panoraman festibalik ezagunenen artean kokatu da. Hirian zinema arnastu eta bizi egiten da eta hori hara hurbiltzen diren izar guztiek sentitu eta miresten dute. Donald Sutherland karismatikoa, Penelope Cruz edo Costas Gravas zuzendaria irailaren 20tik 28ra ospatuko den aurtengo ediziorako konfirmatutako izen handiak dira.\nVitoria-Gasteiz Erdi Aroko Azoka (irailak 27-29)\nIraileko azken asteburuan Vitoria-Gasteizek denboran atzeranzko bidaia egiten du haren jatorrira bueltatuz. Duela bi hamarkadatik hona Arabar hiriburuak Erdi Aroko Azoka zoragarri eta bitxia ospatzen du haren alde zaharrean. 300 baino gehiago izaten diren erakustoki eta txoko gastronomikoek eta murgiltzen diren antzezle ugariek erdi aroko giro sinestezina ekartzen dute hirira.\nGogoratu, urte honetako azoka irailaren 27tik 29ra ospatuko da.\nAzken geldialdia: Bime Live (azaroaren 1 eta 2an)\nUrriaren bukaeran Bizkaiko BEC! erakustokian BIME ospatuko da, musika munduko profesionalentzat antolatzen den azoka hain zuzen ere. Eta harekin, aldi berean, udazkenean estalirik antolatzen den festibalik interesgarriena ospatzen da: BIME Live. Musika elektronikoaren aitzindariak diren Kraftwerk, Jamiroquai edo Amaia azaroaren 1 eta 2an ospatu behar den edizio honetarako konfirmatuta dauden artistetako batzuk dira.\nNekaturretik ospakizun hauez gozatzeko gonbitea luzatzen dizugu. Gure nekazal turismo eta landa etxeetan zure egonaldirako bilatzen dituzun erosotasun guztiak aurkituko dituzu. Anima zaitez, begira itzazu hurbilenekoak eta gozatu esperientzia bereziaz. Zure zain gaude!


Oteiza eta Arantzazuko estatuaria, 1950-1969 - Kutxa Fundazioa\nNoiz sortua: 30 Maiatza 2019\nJorge Oteiza Fundazio Museoak, Arantzazu Gaur Fundazioak eta Arantzazuko Frantziskotarrek, Kutxa Fundazioaren laguntzarekin, Oteiza eta Arantzazuko estatuaria, 1950-1969 programa aurkeztu dute. Arantzazuko proiektuaren arte eta kultura aldetiko esangura aztertzea eta zabaltzea du helburu, Jorge Oteizaren eskultura-lanaren fatxadako instalazioaren 50. urteurrena ospatzearren; instalazio lan hori 1969ko ekainetik urrira bitartean gauzatu zuen eskultoreak.\nPrograma honek zenbait egoitzatan garatuko ditu ekintzak, 2019ko ekainaren 19tik urriaren 27ra bitartean:\nOteiza Arantzazun. Espresioa ahultzetik espazio harkorrera, Elena Martín-en eskutik.\nUrriaren 7an, astelehena, 19.00etan, Kutxa Kultur-en (Tabakalera, 4. solairua).\nPrograma parte hartu duten instituzioetako ordezkariak. Donostia, 2019ko maiatzaren 30a


Irudietan: Pukasekoei omenaldi herrikoia - Urola Kostako Hitza : Urola Kostako Hitza\n1988an egin zen surfeko aurreneko munduko txapelketa Zarautzen, Pukasek antolatuta. 30. urteurrena aprobetxatuta, Zarauzko Udalak omenaldi herrikoia egin zion Letamendia-Azpiroz familiari atzo iluntzean. Garai hartako Turismo zuzendaria ere omendu zuten: Ana Mari Esnal. Ikusi ekitaldi hasierako bideoa.\nMalekoian egin zuten omenaldia\nPukasekoek hainbat lagun igoarazi zuten oholtzara\nAna Mari Esnal Turismo zuzendari ohia ere omendu zute\nIñigo Letamendia eta Marian Azpiroz dira Pukasen sortzaileak\nIkusi argazki bildum osorik, hemen.


Txankarta, itzalean geratu zen maisua\nAndutz Kultur Taldea, 2011\n« Hitza hitz. Txillardegirekin solasean | Osaba Txirrita »\nAntonio Buenetxea, Txankarta soinu-jotzailea, Itziarko Taberna Zahar esaten zioten kale-baserrian jaio zen 1922an, bi belaunaldi aurretik bertan taberna bat egona omen zelako. «Txankarta» deitzen bazioten, bere aita Endoiako Txankarta baserritik etorria zelako zen. Baina izena aitaren aldetik iritsi bazitzaion ere, musika zaletasuna amaren aldetik zetorkion, bere amaren aita, Jose Mari Egaña, erromerietako flauta-jotzailea baitzen. Itziarko erromerian jotzen omen zuen zeharkako flauta, emazteak panderoarekin lagunduta.\nFlauta-jotzaile bat erromerian?, galdetu dezake norbaitek. Kontuan izan behar da soinu txikia mendearekin batera iritsiko tela eskualdera (Euskal Herriko lehen erreferentzia idatzia 1889koa da eta lehen argazkia 1890koa).\n«Jose Mari Egaña flauta-jotzaile hori gu jaio ginen etxe berean jaioa zen, Taberna Zaharren, eta emaztea, Pantxika Idiakez, Itsaspe auzoko Txerturi Behekoa baserrian. Herriko plazan jotzen omen zuten negu partean. Herriko plazatik gertu zegoen Taberna Zahar eta igande arratsaldeko ganadu pasadak egiten laguntzera erromeriaren zain zeuden neska gazteak etortzen omen zitzaizkion, plazara azkarrago joan zedin. Pentsa zer grina zuten dantzarako», hasi zitzaigun Inazio Buenetxea, Txankartaren seme zaharrena.\nAmak kontatzen zizkien kontu horiek. «Lanak egiten lagundu, erromerian jo eta jaiko pezeta bat kontatzen omen zuten. Aspaldiko kontuak izango dira», erantsi zuen.\nPantxika izeneko amona hori izan zen Antoniori, Txankartari alegia, mutikoa zela zigarroa erretzen ikasi behar zuela esaten ziona. «Gure aita mutil gaztea zela, ezkontzetan-eta jotzen hasita egongo zen; ez zuen zigarrorik erreko eta amonak esaten omen zion erretzen ikasi egin behar zuela, zigarroak ondo ematen zuelako. Aitak kontatzen zuen hori. Elgeta ere erretzaile amorratua zen eta beharbada hari imitatzea nahiko zuen, Elgeta 1906an jaioa baitzen, gure aita baino hamasei urte zaharragoa beraz. Elgeta Lasturko Larraskandan egona omen zen soinua erakusten, Aittola Zaharretik gertu dagoen baserri batean alegia. Larraskandan erromeria egiten zen urtero Pazko Egunean eta aita joaten zen urte askoan jotzera», gogoratu zuen.\nKORPIÑOAREKIN SOINUA JOTZEN\nAntonio Buenetxea Txankartak ezkontza batean egin zuen debuta hamalau urterekin. Badirudi egun horretan soinu handiarekin jo zuela. Dena den, sasoi horretan zalantzak izan omen zituen.\n«Ez dakit egun horretan edo erromeriaren batera joan aurreko egunean bi soinuekin frogak egiten aritu omen zen, soinu txikiarekin eta handiarekin, eta handiarekin joko zuela erabaki omen zuen. Goizeko ordu batak arte jardun omen zuen frogak egiten handia aukeratu zuen arte. Geroztik handiarekin jarraitu zuen. Soinu handi hori Bilbon izeba batek erositakoa zen eta oraindik hemen dugu», esan zuen eta anaia gazteagoak, Jose Antoniok, aitaren soinua ekarri zuen.\nTaberna Zahar etxea bota eta etxe berriak egin zituztenean, familia osoa biltzeko soziedade bat egin zuten azpian. Beheko sua piztuta ari gara hizketan. Gurasoen argazkiak ikus daitezke txokoetan eta senideenak ere bai. Inazio eta Mari Tere Zarautzen bizi dira, Jose Antonio Ondarroan eta Soraia Itziarren. Bosgarrena, Maria Belen, auto istripuan hil zen aita artean bizi zela. Hiru alaba horien argazkiak ere ikus daitezke han-hemenka. Tarteka soziedade honetan biltzen dira guztiak. Hor gordetzen dituzte aitaren bi soinuak ere.\nNoiz hasi zen, zenbat urterekin, soinua jotzen ikasten? Inaziok pasadizo bitxi bat kontatu zigun.\n«Bi anai-arreba ziren, arreba bera baino hiru bat urte gazteagoa. Neskak orduan korpiñoa janzten zuten eta nik ez dakit zenbat urte izango zituen aitak, baina umetan arrebaren korpiñoa eskuetan hartu eta soinua balitz bezala jotzen jarduten omen zuen. Gure aitonak kontatzen zigun hori. Soinuaren hauspoa imitatzen zuen korpiñoa mugituz».\nSoinu txikiarekin hasi zen bere gisara ikasten, baina Bilboko izebak ekarri zion soinu handiarekin egin zuen bere ibilbidea.\n«Itziarren ezkondu eta orain Mexikon bizi diren batzuek gutuna bidali ziguten herrian Txankartari omenaldia prestatzen ari gintzaiola jakin zutenean. Gutun horretan esaten dutenez, 14 urte zituen haien ezkontzan jo zuenean», esan zigun Jon Ostolaza trikitilariak.\nUmetan arrebaren korpiñoarekin soinua imitatzen bazuen, garbi dago inguruan soinu-jotzaileak ikusten zituela. Zein izan zitezkeen bere aurrekariak Itziar inguruan?\n«Soarte harri-jasotzailea gure aitaren lehengusua zen eta horren aitak ere, Migel Albisuk, soinua jotzen zuen. Migel hori gure aitaren osaba zen eta zaharragoa, noski, dezentez zaharragoa, hogei urte bai behintzat, gure aitonarekin batean ibiltzen baitzen. Hemen inguruan erromeriak leku askotan egiten ziren eta horietan jotzen zuen, Ziolarren, Ziantzarren, Lasturren... Beharbada osaba horrek ere izan zezakeen eraginik gure aitaren zaletasunean», jarraitu zuen Inaziok.\nSoarteko Migel horren pasadizo bat ere gogoan du Inaziok.\n«Txankartan jaiotako gure aitonak kontatzen zuen igande arratsalde batean Ziolarren erromerian jo eta etxera zetozela Migelekin koadrilan eta bidekoak jotzen. Ilunduta zegoen nonbait ordurako, pendizik ikusi ez eta txilipurdika erori omen zen bere soinu eta guzti. Zelaian behera bueltaka joan ondoren jaiki eta berriro jotzen jarraitu omen zuen».\nBazen garai horretan Zestoako Arbe baserrian ere soinujotzaile bat. Aitonari entzuna dio Inaziok Arbek erromeria batzuetan jotzen zuela.\nHogeita bat urterekin egin zuen Antonio Buenetxea Txankartak soldaduska Donostiako Loiolan. Soinuarekin joan zen soldaduskara. Komandante batek bere asistente gisa hartu zuen. Goizean enkarguak egin eta soinu jotzeko nahikoa astia izaten zuela kontatzen omen zuen. Jose Antonio semeak badu susmo bat gai honen inguruan:\n«Soinua jotzen zuelako uste dut hartu zuela komandanteak asistente bezala eta etxean egiten ziren festetan soinu-jotzaile gisa erabiltzen zuela. Ofizialen festak antolatzen omen zituzten eta gure aitak soinua jotzen zuen».\nInazioren ustetan, soldaduskan egin zituen lagunak izan ziren ondoren bakoitza bere herrian erromeriak antolatzen hasi zirenak eta horregatik ibili zen afta hainbeste batera eta bestera. «Hori da nire irudipena, Igeldokoak, Alkizakoak, Asteasukoak, Aiakoak.. soldaduskan ezagutu zituela».


Izaera Pertsonaleko Datuak Babesteari buruzko abenduaren 5ko 3/2018 Lege Organikoaren (aurrerantzean, DBLO) eta aurrekoa garatzen duen 1720/2007 Errege Dekretuaren arabera (aurrerantzean, DBLOED), hala nola http://eur-lex.europa.eu/legal-content/ES/TXT/?uri=CELEX:32016R0679">pertsona fisikoak datu pertsonalen tratamenduari dagokionez babesteari buruzko 2016ko apirilaren 27ko Europako Parlamentuaren eta 27en Kontseiluaren 2016/679 Erregelamenduaren (EB) arabera (aurrerantzean, http://eur-lex.europa.eu/legal-content/ES/TXT/?uri=CELEX:32016R0679">DBEO). Jakinarazten dizugu web-orriaren bidez ematen dituzun datu pertsonalak, eskaera izapidetzeko eta/edo kudeatzeko eta adierazitako zerbitzuak emateko behar direnak, web-orriaren titularraren ardurapeko fitxategi automatizatu batean sartuko direla. Datu horiek MIREN EDURNE RUBIO GARCIA Y OTRO CBren (aurrerantzean, ACV MULTIMEDIA, ACV edo Gu) zerbitzuen gaineko publizitate- eta merkataritza-bidalketak egiteko ere erabili ahal izango dira. ACV fitxategien arduraduna da eta konpromisoa hartzen du ez erabiltzeko datu-bilketaren helburuaz bestelakoetarako, eta hirugarrenei legez kanpo ez lagatzeko. Halaber, datuak isilpean tratatzeko konpromisoa hartzen du eta beharrezkoak diren neurri tekniko, antolamenduzko eta segurtasunezkoak aplikatzekoa, baimenik gabe haiek tratatzea edo haietan sartzea ekiditeko, datuak babesteari buruzko indarreko araudiak ezarritakoaren arabera.\nDena dela, erabiltzaileak izango dira emandako datuen erantzule, bai egiazkotasunari bai haien legezkotasunari dagokienez. Halaber, ACVk eskubidea izango du datu faltsuak, akastunak, legez kanpokoak edo okerrak eman dituzten erabiltzaileak baztertzeko.\nBeste kasu batzuetan, beren egoera partikularrarekin zerikusia duten arrazoiengatik, interesdunek datuen tratamenduari aurka egin ahalko diote. ACVk, kasu horietan, datuak tratatzeri utziko dio, erreklamazio posibleen aurrean edo legediak kontrakoa agintzen duenean izan ezik.\nBeti ere, erabiltzaileek erantzungo dute lagatu dituzten bere datuen egiatasunaz eta zilegitasunaz. Era berean, datu ez zehatzak, okerrak zilegitasunik gabekoak edo faltsuak emanez gero, ACVk baztertu ahalko ditu\nHalaber, baimena ematen dute ACVren web-orrian edozein zerbitzuri buruz egin edo egingo diren kontsulta, eskaera edo kontratuen bitartez bildutako datu guztiek tratamendu automatizatua izan dezaten, betiere kontratatutako kudeaketa egiteko eta horren ondoriozko loturei eusteko, bat etorriz aurretik aipatutako DBLOren 5. eta 6. artikuluekin eta http://eur-lex.europa.eu/legal-content/ES/TXT/?uri=CELEX:32016R0679">DBEOren 6. artikuluarekin eta DBEOren 6. artikuluarekin (http://eur-lex.europa.eu/legal-content/ES/TXT/?uri=CELEX:32016R0679).


Edward Akufo-Addo - Wikipedia, entziklopedia askea.\n1970eko abuztuaren 31 - 1972ko urtarrilaren 13a\n← Nii Amaa Ollennu - Ignatius Kutu Acheampong →\nDodowa (en) , 1906ko ekainaren 26a\nAkkra, 1979ko uztailaren 17a (73 urte)\nAdeline Sylvia Eugeina Ama Yeboakua Akufo-Addo (en)\nEdward Akufo-Addo (Dodowa, Urre Kosta, 1906ko ekainaren 26a - Akkra, 1979ko uztailaren 17a) ghanatar lege-gizon eta politikaria izan zen. Batutako Urre Kostako Itunako "Sei Handi"etako bat izan zen eta Ghanako aita sortzaileetako bat izan zen.\nAbokatu gisa lan egin zuen Londresen eta Akkran ere. Independentziaren ondoren Auzitegi Gorenaren epailea izan zen. 1966an Auzitegi Gorenaren lehendakaria izan zen eta 1970ean Errepublikaren lehendakari aukeratu zuten. Bigarren Errepublikan zehar Kofi Abrefa Busia lehen ministroak boterea zuen. 1972ko urtarrilaren 13an Ignatius Kutu Acheampongek zuzendutako estatu kolpe bategatik baztertu zen. Nana Akufo-Addo bere semea aukeratu zuten Ghanako lehendakaria 2016an.


Coaching-aren bitartez pertsonen portaera, jokabidea eta ezagutza entrenatzen dira. Hala, bizitzako edozein eremutan helburuak lortzeko norberaren baliabideak erabiltzen ikasten dute. Coaching-a, terapia baino gehiago, ikasketa-prozesu bat da.\nBanakako Coachinga diziplina bat, ikasketa-modalitate bat da, zeinetan irakatsi baino, erraztu, bultzatu egiten da. Bezeroaren eta Coacharen arteko elkarrizketa da banakako coachingaren oinarrizko tresna.\nElkarrizketak banakako saioetan egiten dira, eta pertsonari bere ikaskuntza- eta aldaketa-prozesua garatzen laguntzera bideratuta daude.


etorlan - Lanbide heziketa - Goi.M Elektromedikuntza klinikoa\nElektromedikuntza klinikoko instalazioak, sistemak eta ekipoak muntatzeko eta mantentzeko gaitasuna ematen du.\nMaialen Portillak Automatizazioko eta Robotika Industrialeko goi-mailako ikasketak egin zituen. Orain Egilen lan egiten du Automatizazio Sailean.\nTeknologiarekiko, elektronikarekiko eta instalazioen muntaketa eta mantentze-lanekiko interesa. Osasun arloarekiko interesa.


Remedios Varo-rentzat, in memoriam.\nDena geldi bezala zegoen, nolabait ere izoztua bere higiduran, bere usainean eta bere forman, eta guzti horiek jarraitu egiten zuten eta kearekin eta zigarro eta tragoxka arteko solasaldi xuxurlatuarekin aldatu. Bebe Pessoak San Isidrotarako hiru fijo zituen emanak, Severoren arreba zapiaren muturretan lau txanponak ari zen josten, Severori loarena egokitzen zitzaionerako. Ez ginen asko baina bat-batean etxe bat txiki geratzen da, bi esaldiren tartean bizpahiru hutsarte-segundotako kubo gardena eraikitzen da, eta horrelakoetan beste zenbaitek ere, neuk bezala, sentitu behar zuten guzti horrek, nahiz eta derrigorrena izan, min ematen zigula Severorengatik, Severoren emaztearengatik eta hain aspaldikoak ziren lagunengatik.\nGaueko hamaikak aldera edo ginen helduak Ignacio, Bebe Pessoa, anaia Carlos eta laurok. Familiartekoak ginen kasik, batez ere Ignacio, Severoren bulego berean egiten baitzuen lana, eta ez zuten gurekin gehiegi erreparatu sartu ginenean. Severoren seme nagusiak logelara joateko eskatu zigun, baina Ignaciok apur batean jangelan geratuko ginela esan zuen; etxeko alde guztietan zegoen jendea, haiek ere trabarik egin nahi ez zuten lagunak edo senideak eta txokoetan esertzen ziren edo mahai edo apalategi baten ondoan elkartzen, hitz egitera edo elkarri begiratzera. Noizean behin seme-alabek edo Severoren arrebak kafea eta kanabera-pattar kopak ekartzen zituzten, eta ia beti une horietan dena gelditu egiten zen, bere higiduran izoztuko balitz bezala eta gogoan esaldi alua hasten zen hegaka: «Aingeru bar ari da pasatzen», baina nahiz eta nik gero Acosta beltzak Palermon egindako bikoa komentatu, edo Ignaciok Severoren seme txikiaren ile kizkurra laztandu, denok sentitzen genuen gelditasunak jarraitu egiten zuela, jada gertaturiko gauzen zain bezala geundela edota gerta zitekeen guztia agian beste zerbait zela, ala ezer ez, ametsetan bezalaxe, nahiz eta esna geunden eta tarteka, aditu gura barik, Severoren emaztearen negarra entzuten genuen, ia lotsatia egongelako bazter batean, han non seniderik hurbilenak zaintzen ariko baitziren.\nOrdua ahaztuz doa bat horrelakoetan, edo Bebe Pessoak barrezka esan zuen bezala, kontrako aldera da eta ordua da norberarekin ahazten dena, baina puska batera Severoren anaia etorri zen izerdia hastear zegoela esatera, eta zigarrokinak zapaldu eta banan bana joan ginen logelan sartzen, han non ia denak sartzen baikinen ezen familiak altzariak atereak zituen eta bertan ohea eta mesanotxe bat baino ez zen geratzen. Severo ohean eseria zegoen, burukoek eutsia, eta oinetara zirrikiton urdinezko estalki bat eta toalla oztin bat ikusten ziren. Ez zegoen isilik egon beharrik batere, eta Severoren anai-arrebek ohera hurbiltzeko gonbitea egiten ziguten keinu adeitsuez (baina jende jatorra dira denak), eskuak belaunetan gurutzatuak zituen Severoren inguruan jartzeko. Seme txikia ere, hain ume, ohe ondoan zegoen orain, logura aurpegiz bere aitari begira.\nIzerdiaren aldia ezatsegina zen, azkenean izarak eta pijama aldatu behar baitziren, burukoak ere blai-blai jartzen ziren pixkanaka eta malkotzar batzuen modura pisatzen zuten. Beste batzuk ez bezala, Ignacioren esanetan, urduri jartzeko joera baitzuten, Severo geldi geratzen zen, guri begiratu ere egin gabe, eta ia berehala izerdiak hartuak zizkion aurpegia eta eskuak. Belaunak bi zikin ilunen modura islatzen ziren, eta arrebak masailetako izerdia une oro xukatzen bazion ere, transpirazioa berehala sortzen zen berriz ere eta izara gainean erori.\n—Eta hori benetan oso ondo dagoela —berretsi zuen Ignaciok, atetik hurbil geratua—. Okerrago zitekeen mugituko balitz, izarak era beldurgarrian irasten dira.\n—Aita gizon lasaia da —esan zuen Severoren seme nagusiak—. Ez da lan ematen duten horietakoa.\n—Berehala bukatuko da —esan zuen Severoren emazteak, azken aldera sartu eta pijama garbia eta izara parea zekartzala. Uste dut une horretan den-denok sekula baino gehiago miretsi genuela, bai baikenekien apur bat lehenago negarrez aritua zela eta orain gai zen senarra aurpegi lasai eta sosegatuaz, ia adoretsuaz, atenditzeko. Suposatzen dut senideetako batzuek esaldi suspergarriak esango zizkiotela Severori, ni ordurako berriz sarrera gelan bainengoen eta alaba txikiak kikara bat kafe eskaintzen zidan. Gustura emango niokeen hizpidea haren gogoa barreiatze aldera, baina beste batzuk sartzen ziren eta Manuelita lotsati xamarra da, agian berarekiko interes berezirik dudala pentsatuko du eta nahiago dut neutral agertu. Bebe Pessoa, berriz, etxean zehar eta jendearen artean axola gabe joan etorrian dabiltzan horietakoa da, eta bera, Ignacio eta Severoren artean osatua zuten jada koadrila bat lehengusina zenbait eta haien lagunekin, mate garratz bat prestatzeaz hitz egiten, bati baino gehiagori ondo letorkiokeena, okel errea digeritzen laguntzen du eta. Azkenean ezinezkoa gertatu zen, bat-batean geldi geratzen ginen une horietako batean (berriz ere esan behar dut ezer ere ez zela aldatzen, berbetan edo keinuka jarraitzen genuen baina honela edo beste modu batera esan behar da eta bide edo izenen bat eman behar zaio) Severoren anaia azetilenozko argi batez etorri zen eta atetik ohartarazi zigun jauzien aldia hastear zegoela. Ignaciok kafea dangada batez edan eta gau hartan dena azkarrago zihoala ematen zuela esan zuen; bera ere ohe hurrean kokatu zen, Severoren emaztea eta mutiko txikiarekin, eta han barrez ari zen Severoren eskuineko eskua harat-honat baitzebilen metronomo baten modura. Emazteak pijama zuri bat jarria zion eta ohea berriz ere txukun-txukun zegoen; kolonia uraren usaina hartu genuen eta Bebek mirespen keinua egin zion Manuelitari, bera bide baitzen horretaz gogoratu zena. Severok lehen jauzia egin zuen eta ohe ertzean geratu zen eserita, bere arrebari begira, berau irribarre apur bat lerdoa eta noiznolako batez kemen ematen saiatzen zitzaiola. Horren beharrik ba ote zegoen, pentsatu nuen nik, gauzak garbi nahiago ditut eta; eta zer axola Severori arrebak kemen ematen saiatzen zitzaionetz. Jauziak erritmikoki izaten ziren, elkarren segidan: ohe ertzean eseririk, burualdearen kontra eseririk, bestaldeko ertzean eseririk, ohe erdialdean zutik, zoruan Ignacio eta Beberen artean zutik, zoruan bere emazte eta anaiaren artean kukuruska, ate ondoko txokoan eseririk, gela erdian zutik, beti bi lagun edo senideren artean, hain juxtu hutsuneetan eroriz inor mugitzen ez zela eta soil-soilik begiak jarraitzen zitzaizkiola, ohe ertzean eseririk, burualdearen kontra zutik, ohearen erdialdean kukuruska, ohe ertzean belauniko, Ignacio eta Manuelitaren artean zutik, bere seme txikiena eta nire artean belauniko, ohe alboan eseririk. Severoren emazteak aldiaren bukaera iragarri zuenean, denak batera hasi ziren hizketan eta gogoa beste nonbait zegoen Severori zorionak ematen; jada ez dut gogoan nork lagundu zion berriz ohera, orduantxe aldia komentatzen ateratzen baikinen eta egarria baretzeko zerbaiten bila, eta ni Beberekin joan bainintzen patiora gaueko airea arnastera eta garagardo bi botilatik bertatik edatera.\nHurrengo aldian aldaketa bat izan zen, gogoan daukat, ze Ignacioren esanetan erlojuena behar baitzuen eta hala ere Severoren emaztea negarrez entzun genuen berriz ere egongelan eta ia berehala seme nagusia etorri zitzaigun eltxoak sartzen hasiak zirela esatera. Harriduraz begiratu genion elkarri Bebek, Ignaciok eta hirurok, baina ez zen ezinezkoa aldaketak izatea eta Bebek ohikoa aipatu zuen faktoreen ordenuaz eta horrelakoez; uste dut inork ere ez zuela aldaketa gogo onez hartu baina itxurak egin genituen berriz ere sartu eta borobilean jarri ginenean Severoren ohearen inguruan, familiak, zegokion moduan, logelaren erdigunean jarria zuena.\nSeveroren anaia azkena heldu zen azetilenozko argiarekin, sabaiko argi dilindaria itzali eta mesanotxea ohearen oinaldera hurreratu zuen; argia mesanotxean jarri zuenean isilik eta geldi geratu ginen, Severori begira, burukoen artean erdi zutunik eta aurreko aldiek gehiegi nekatu gabea irudiz. Eltxoak atetik sartzen hasi ziren, eta paretetan edo sabaian zeudenak besteei elkartu zitzaizkien eta hego-biraka hasi ziren azetilenozko argiaren inguruan. Begiak zabal-zabalik, Severok hauts koloreko zurrunbilo gero eta handiagoari jarraitzen zion, eta indar guztiak begi kliskadarik gabeko begiratze horretan jarriak zituela zirudien. Eltxoetako bat (oso handia zen, nik uste inguma bat, baina aldi horretan eltxoak baino ez ziren aipatzen eta inork ez zukeen izena eztabaidan jarriko) besteengandik aldendu eta Severoren aurpegira joan zen hegan; eskuinaldeko masailera itsasten zela ikusi genuen eta Severok une batez begiak ixten zituela. Elkarren segidan eltxoak argitik aldendu eta Severoren inguruan ibili ziren hegaz, ilean, ahoan eta kopetan itsatsiz, mozorro dardarkari ikaragarri bihurtu arte, non eta soil-soilik begiek jarraitzen zuten eurenean eta temati azetilenozko argiari begira, han non eltxo bat sarrera bila aritzen baitzen, egoskor. Ignacioren behatzak besondoan tinkaturik nabaritu nituen, eta orduantxe ohartu nintzen neu ere dardarka ari nintzela eta esku bat Beberen sorbaldan nuela tinkatua. Norbaitek aiene egin zuen, emakume batek, Manuelitak segur asko, ez baitzekien gainontzekoen moduan bere burua kontrolatzen, eta une horrexetan azken eltxoa Severoren aurpegi aldera abiatu zen hegan eta zurrunbilo urdinean nahastu zen. Oihu egin genuen denok batera, elkar besarkatuz eta txaplaka eginez, Severoren anaia sabaiko argi dilindaria piztera bizkor abiatzen zela; eltxo laino bat irteera bila ari zen baldarki eta Severok, berriz ere Severoren aurpegiak, dagoeneko alferrikakoa zen argiari begira jarraitzen zuen eta ahoa kontu handiz mugitzen zuen, ezpainak estaltzen zizkion zilar hautsak pozoituko ote zuen beldur bailitzen.\nEz nintzen bertan geratu, Severo garbitu egin behar baitzuten eta norbait grapa botila bat sukaldean hartzeaz ari baitzen jada, eta bestalde horrelakoetan harrigarria izaten baita nola normaltasunerako bat-bateko birlurreratzeak, zelanbait esatearren, gure gogoa beste nonbaitera eramaten zuen, iruzur eragiteraino. Ignacioren atzetik joan nintzen, txoko guztiak ezagutzen baitzituen, eta grapari ekin genion Bebek, Severoren seme nagusiak eta hirurok. Anaia Carlos eserleku baten gainean zen etzanda eta buru makur ari zen erretzen, arnasaldi sakonez; kopa bat eraman nion eta dangada batez edan zuen. Bebe Pessoa egoskor jarri zen Manuelitak tragoxka bat har zezan, eta zineaz eta zaldi-lasterketez ere hitz egiten zion; nik grapatik grapara nenbilen ezertan pentsatzeko gogorik gabe, harik eta azkenean eutsi ezin eta Ignacioren bila abiatu nintzen arte, besoak uztarturik nire zain baitzirudien.\n— Azken eltxoak zera aukeratuz gero... —hasi nintzaion.\nIgnaciok ezezko keinu mantsoa egin zuen buruaz. Jakina, ez zen galderarik egin behar; une hartan behintzat ez zen galderarik egin behar; ez dakit guztiz ulertu ote nuen baina hutsune handi baten irudipena izan nuen, memoriaren lekuren batean, iragazpen-tantaka batez taupadaka ari zen lurpeko hustu baten antzerako zerbait. Ignacioren ezezkoan (eta urrunetik Bebe Pessoak ere buruaz ezetz egiten zuela iruditu zitzaidan, eta Manuelita guri begira ari zela antsiaka, lotsatiegia berak ere ezezkoa adierazteko) adimenaren etenaldi moduko bat zegoen, aurrerago jotzerik nahiez bat; gauzak horrelakoxeak ziren euren orainaldi absolutuan, gertatzen ari ziren bezalaxe. Orduan jarrai genezakeen, eta Severoren emaztea sukaldera sartu zenean, Severo zenbakiak esateko pronto zegoela esatera, kopak erdi beterik utzi eta bizkor joan ginen, Manuelita Bebe eta bion artean, Ignacio atzerago anaia Carlosekin, hura leku guztietara beti berandu heltzen baita.\nSenideak logelan pilaturik zeuden jada eta ez zen toki gehiegirik bertan sartzeko. Sartu berria nintzen (orain azetilenozko argia zoruan zegoen piztuta, ohe ondoan, baina dilindariak ere izioturik jarraitzen nuen) Severo jaiki, eskuak pijamaren poltsikoetan sartu, eta bere seme nagusiari begira esan zuenean: «6», bere emazteari begira esan zuen: «20», Ignaciori begira esan zuen: «23», ahots mantsoz eta behetik, presarik gabe. Arrebari 16 esan zion, seme txikiari 28, beste senide batzuei ere zenbakiak emanez joan zen, ia beti altuak, niri esan zidan arte eta orduan Bebek zeharka begiratzen zidala nabaritu nuen eta ezpainak estutzen zituela, bere txandaren zain. Baina Severo beste senide eta lagun batzuei zenbakiak emateari ekin zion, ia beti 5etik gorakoak eta sekulan errepikatu gabe. Azken aldera 14 esan zion Beberi, eta Bebek ahoa zabaldu eta dardarka hasi zen bekainen artean haize indartsu bat pasa balitzaio bezala, eskuak igurtzi eta gero lotsatu egin zen eta praketako poltsikoetan gorde zituen, hain zuzen Severok esaten ari zitzaionean aurpegi gorri-gorriko emakume bati, bakarrik etorritako ahaide txikiren bat segur asko, gau hartan ia inorekin berba egin gabea, eta bat-batean Ignaciok eta Bebek elkarri begiratu eta Manuelita ate-uztaian etzan zen eta, nire irudirako, dardarka ari zen, oihuka ez hasteko ahaleginak eginez. Gainontzekoek ez zieten dagoeneko euren zenbakiei kasurik egiten, Severok berdin-berdin esaten zituen baina hizketan hasi ziren, baita Manuelita ere osatu zenean eta bi pausu eman zituen aurrealdera eta 9a egokitu zitzaion, bost axola jada guztiei eta senide bati eta anaia Carlosi egokitu zitzaizkien 24 ozen batez eta 12 batez bukatu ziren zenbakiak; Severo bera ere kontzentrazio gutxiagoz ari zela zirudien eta azkenekoarekin atzera egin eta emazteak estal zezan utzi zuen, begiak itxiz axolagabetu edo ahaztu egiten duenaren antzera.\n— Denbora kontua duk, esan beharrik ez zegok —esan zidan Ignaciok logelatik irtetean—. Zenbakiek eurek ez ditek ezer esan nahi, hi.\n— Hik uste? —galdetu nion Bebek ekarritako kopa danga edanez.\n— Jakina, hi —esan zuen Ignaciok—. Kontura hadi 1etik 2ra urteak joan daitezkeela, hamar edo hogei, demagun, agian baita gehiago ere.\n— Seguru —berretsi zuen Bebek—. Ni ez nindukek larrituko.\nKopa inork eskatu barik ekarri zuela pentsatu nuen, horrenbeste jenderekin sukalderaino joateko neke aldia hartuz. Eta berari 14a zitzaion egokitua, eta Ignaciori 23a.\n— Gainera, erlojuen kontua zegok —esan zidan anaia Carlosek, nire ondoan jarria eta eskua nire sorbalda gainean zuela—. Hori ez duk oso ondo ulertzen, baina agian izango dik bere garrantzia ere. Atzeratzea egokituz gero...\n— Alde gehigarria —esan zuen Bebek, kopa hustua eskutik kentzen zidala, lurrera erortzen utziko nuen beldurrez edo.\nLogela ondoko sarreran geunden, eta beraz lehenengotakoak sartu ginen Severoren seme nagusia zer eta erlojuen aldia hastera zihoala esatera etorri zitzaigunean. Severoren aurpegia brastakoan mehetua iruditu zitzaidan, baina emazteak orraztu berria, kolonia ura usaina zuen, beti ere konfiantza ematen duena. Nire inguruan anaia, Ignacio eta Bebe nituen, nire gogo-aldia zaindu guran edo; ia atera zuen senideaz, berriz, ez zen inor arduratzen eta ohearen oinaldera zegoen, aurpegia sekula baino gorriago, ahoa eta betazalak dardarka. Emakumeari begiratu ere egin gabe, Severok aurreratzeko esan zion bere seme txikiari, eta mutikoak ez zuen ulertu eta barrez hasi zen harik eta amak beso batetik heldu eta eskuturreko erlojua kendu zion arte. Bagenekien keinu sinbolikoa zela, nahikoa zen orratzak aurrera edo atzera eragitea ordu edo minutu kopuruari erreparatu gabe, gelatik irtendakoan erlojuak ordu egokian jarriko baikenituen. Zenbaiti jada aurreratzea edo atzeratzea egokitzen zitzaien, Severok ia mekanikoki banatzen zituen aginduak, interesik jarri gabe kasik; niri atzeratzea egokitu zitzaidanean, anaiak behatzak tinkatu zizkidan berriz ere sorbaldan; oraingoan eskertu egin nion, Beberen modura alde gehigarria izan zitekeela pentsatuz, baina inor ezin zen seguru egon; eta aurpegi gorriko senideari ere atzeratzea egokitu zitzaion, eta gaixoa esker oneko malkoak xukatzen ari zen, agian erabat alferrikakoak azken finean, eta patio aldera jotzen zuen lorontzien artean behar bezalako zain-ikara bat izateko asmoz; zer edo zer entzun genuen gero sukaldetik, grapa kopa gehiagoren artean eta Ignacio eta anaiaren zorionak jasotzen nituela.\n— Laster loarena izango da —esan zigun Manuelitak—, amak abisatzeko agindu dit presta zaitezten.\nEz zegoen askorik prestatzeko, logelara itzuli ginen soseguz, gaueko nekea arrastaka eramanez; berehala eguna argituko zuen eta lan eguna zen, ia guztiok zain genituen gure beharrak bederatzi edo bederatzi t'erdietan; bat-batean hotz handiagoa egiten hasi zen, hozkirria patioan sarrera gelan zehar sartzen, baina logelan argiek eta jendeak berotu egiten zuten giroa, ia ez zen hitzik egiten eta nahikoa zen elkarri begiratzea lekua zabaltzen joateko, zigarroak itzali eta gero ohearen inguruan kokatzeko. Severoren emaztea ohe gainean zegoen eseria, burukoak txukuntzen, baina jaiki eta burualdera jarri zen; Severo gora begira ari zen, gutaz ezaxola dindilari piztuari begiratzen zion, begi kliskada barik, eskuak sabelean jarririk, geldi eta axolagabe begi kliskada barik begiratzen zion dindilari piztuari eta orduan Manuelita ohe ertzera hurreratu zen eta guztiok ikusi genion eskuan lau muturretan txanponak josiak zituen zapia. Itxoitea baino ez geneukan, ia izerditan giro itxi eta bero hartan, kolonia ura esker onez usainduz eta azkenean etxetik alde egin eta kalean hizketan erre ahal izango genuen momentuan pentsatuz, gauekoaren gainean eztabaidatzen ala ez, segur asko ez baina erretzen izkinetatik aienatu arte. Severoren betazalak mantso jaisten hasi zirenean, dindikari piztuaren irudia pixkanaka ezabatzen ziotela, Bebe Pessoaren arnasaldi itoa nabaritu nuen nire belarri ondoan. Bat-batean aldaketa bat zegoen, nasaialdi bat, sentsazioa genuen zango eta beso eta buru zenba ezinak izango lituzkeen gorputz bakarra bagina bezala brastakoan nasaitzen, azkena zela ulertuz, Severoren loaldia hastera zihoala, eta Manuelitaren keinua aitarengana makurtu eta zapiaz aurpegia estaltzen ziola, lau muturrak naturalki estaltzeko moduan jarriz, kizkur eta estali gabeko tarterik gabe, guztiok biltzen gintuen hasperen eutsi horren moduko zerbait zen, denok zapi berberarekin estaltzen gintuen.\n— Eta orain loak hartuko du —esan zuen Severoren emazteak—, lotan da dagoeneko, begira.\nSeveroren anaiek behatza ezpainetara eramana zuten baina ez zegoen horren beharrik, ezeinek ez zukeen ezer esango, oin puntetan mugitzen hasi ginen, elkarrengan apoiatuz zaratarik gabe irteteko, batzuk atzera begira zihoazen oraindik, Severoren aurpegi gaineko zapiari begira, Severo lotan ote zegoen ziurtatu nahi izango balute bezala. Ilaje kizkur eta sendoa nabaritu nuen eskuineko eskuaren kontra, Severoren seme txikia zen, senide batek bere ondoan izana zuen ez berbarik ez mugimendurik egin ez zezan, eta orain niregana zen etorria, oin puntetan ibiltzen, jolasean, eta behetik gora niri begira begi jakinguratsu eta nekatuekin. Kokotsa laztandu nion, masailak, nire kontra estuturik sarrera gelarantz eta patiora irten nintzen, Ignacio eta Beberen artean, tabako paketeak ateratzen ari zirela; eguna argitzearen urdinak bai eta han urrunean oilar batek ere nor bere bizitzara itzultzen gintuzten pixkanaka, urdin hartan eta hotz hartan kokaturiko etorkizunera, itsusiki ederra. Severoren emaztea eta Manuelita (agian anai-arrebak eta seme nagusia) barruan Severoren loa zaintzen geratuak zirela pentsatu nuen, baina gu kale aldera gindoazen jada, sukaldea eta patioa atzean uzten genituela.\n— Bukatu da jolasa? —galdetu zidan Severoren semeak, logurak jota baina ume guztien egoskortasunez.\n— Bai, orain lotara joan behar diagu denok —esan nion—. Hire amak oheratuko hau, joan hadi barrura hotz duk hemen eta.\n— Jolasa zen, ez da, Julio?\n— Bai, mutiko, jolasa zuan. Joan hadi lotara, oraintxe bertan.\nIgnacio, Bebe, anaia eta laurok lehen izkinara heldu ginen, beste zigarro bat piztu genuen berba gehiegi egin gabe. Beste batzuk urruti zeuden jada, zenbaitek etxeko ate ondoan artean, tranbien edo taxien galdezka; guk ondo ezagutzen genuen auzoa, elkarrekin jarrai genezakeen lehen kaleetan, gero Bebek eta anaiak ezkerretara hartuko zuten. Ignaciok etxe-sail batzuk harantzago jarraituko zuen, eta ni nire logelara igoko nintzen eta mate ontzia berotzen jarriko nuen, azken finean ez zuen merezi oheratzeak hain tarte txikirako, hobe zapatilak janztea eta erretzea eta matea hartzea, lagundu egiten duten gauza horiek.


Lineako itzulpen-zerbitzuak | LinguaVox\nHasiera > Lineako itzulpen-enpresa\nItzulpen-lanetan zehaztasun handia behar denean, ezinbestekoa da itzulpen-zerbitzu profesionalak hautatzea. Gure lineako itzulpen-enpresaren zerbitzuak aukeratzen badituzu, bide zuzenena hautatuko duzu, itzulpen teknikoa behar duten lanetan emaitzarik onena lortzeko.\nLineako itzulpengintzan arreta handiko prozesua egin behar da: hizkuntzetako eta dialektoetako hitzek eta esaldiek testuinguru zehatz batean duten esanahi zehatza ulertu behar da. Izan ere, hitz edo esaldi horiek hainbat eratan konbinatu ahal dira, bai eta, testuingurua zein den, guztiz aldatu ere. Prozesu horretan biziki laguntzen du prestakuntza handiko adituen lanak. Gure zerbitzuak mundu osoan eskaintzen ditugu, beraz, mundu osoko itzultzaileekin lan egiten dugu. Eskarmentu handia dute, bai eta prestakuntza egiaztatua ere.\nItzultzaile laguntzaileen prestakuntza handiari esker lortzen dugu lineako itzulpen-zerbitzu bikainak ematea. Proiektu bakoitzean erabateko zehaztasuna bilatzen dute, itzultzeko grinaren zati baita. Jarri gurekin harremanetan gaur bertan, eta gure itzulpen-zerbitzuek zer balio profesional gehitzen duten azalduko dizugu.\n© 2016-2026. Itzulpen-zerbitzuak Euskal Herrian.LinguaVox. Eskubide guztiak erreserbatuta.